Iñaki Ogara ‘Arri’: “Liga jokatzen amaitu nahi dugu” | Mondraberri Arrasateko Ataria\nHasiera Kirolak Iñaki Ogara ‘Arri’: “Liga jokatzen amaitu nahi dugu”\nZein egoeran dago orain Mondragon Unibertsitatea?\nEgoera honek ezustean harrapatu gintuen. Pixkanaka jokalariak galtzen joan gara. Zach-ek lehen bi asteak Arrasaten eman zituen, baina egoera okerrera zihoanez, eta mugak itxiko zituztela ikusi genuenean, jokalariarekin batera erabaki genuen onena etxera itzultzea zela.\nBestalde, Beñat Barberena Arrasatera 3 asterako etorri zen, oraindik hemen jarraitzen du, ezin izan da Txinara itzuli, eta ez daki itzuliko den edo ez. Gainerakoekin entrenatzen jarraitzen dugu, telematikoki, astean 3 saio prestatzaile fisikoarekin eta entrenatzaileekin.\nEgia esan, federazioak geldialdia iragarri zuenetik gutxi aurreratu da egoera. Bi komunikatu egin ditu itzulera atzeratzen, eta azken hilabeteetan ez dugu berririk izan. Inkesta pare bat bidali dituzte irtenbide pare bat proposatzeko, eta klub bakoitzari hobekien egokitzen dena zehazteko. Baina oraindik ez dute ezer esan EBA ligari buruz.\nZuen kasuan, zein litzateke irtenbiderik onena, klubari gehien interesatzen zaiona?\nTaldeak beti jokatu nahi izan du, ahal den neurrian, eta osasun neurriek uzten duten guztietan, liga jokatzen amaitu nahi dugu. Baina egoera ikusita, oso zaila izango da. Ziurgabetasun handia dago.\nEkonomikoki ere kalte handia egiten ari zaie klub guztiei. Baina azkenean federazioari dagokio ligarekin zer gertatzen den erabakitzea, igoerak, jaitsierak,…\nGure kasuan, amaitzeko 6 jardunaldi falta zirenean ligaren lehen postuan gindoazenez, ez dakigu maila hori errespetatuko diguten igoera posible bati begira; izan ere, EBA ligaren formatua konferentziaka jokatzen denez, ez da txapeldun bat izaten, igoera beste konferentzietan lehen geratu direnen aurka jokatu behar da, eta egoera honetan jokatzea ere ez litzateke posible izango. Oraingoz ez digute ezer esan.\nEgoera igoera fase hori jokatzea bada ere, egia esan, talde gehienek jokalari atzerritarrak galdu dituzte, eta etxera itzuli dira. Federazioei sortzaileak izatea dagokie, eta lehiaketarako, taldeetarako eta saskibaloirako erabakirik onena hartzea.\nOintxeren kasuan oso harrobi garrantzitsua duzue, zein da harrobiaren egoera?\nOintxek oso ondo jarraitu du lanean konfinamenduan zehar. Euskal ligako eta errendimenduko talde guztiek, baita partaidetza-talderen batek ere, telematikoki entrenatzen jarraitu dute. Astean 2 edo 3 aldiz ari dira saioak egiten, talde bakoitzaren eta entrenatzaileen posibilitateen arabera. Zuzeneko harremana dago jokalari guztiekin.\nKlubean lan oso ona egiten ari gara ahal dugun neurrian. Egia esan, ez da gauza bera etxean edo kantxa batean entrenatzea, baina prestatzaile fisiko bat dugu, bakoitzaren beharrei erantzuten diena. Jokalari bakoitzaren egoerara eta etxean dituzten posibilitateetara egokitzen saiatzen gara.\nEuskadiko eta Gipuzkoako federazioak erabakiren bat hartu du kudeatzen dituzten ligei dagokienez?\nGipuzkoako federazioak ez digu ezer esan ofizialki, baina estraofizialki aurreratu dute eskola-kirol guztia bertan behera geratu dela. Junior mailako emakumezkoen partaidetza taldearen kasuan, klubaren helburu nagusietako bat errendimendura igotzea zen, eta orain airean gelditu da. Denboraldi osoan ez dute partida bat galdu, eta liga bertan behera uzten badute, gerta liteke taldeak datorren denboraldian errendimenduan ezin parte hartzea. Federazioak ezer esaten ez duen bitartean, ez dakigu zer gertatuko den.\nJokalariek eta entrenatzaileek egindako lan ona dela eta, hainbat talde ditugu lehen postuetan liga irabazteko eta igotzeko aukerekin, eta orain ez dakigu zer gertatuko den.\nEuskal federazioaren kasuan, amaitzeko bi proposamen aukeratzeko inkesta bat bidali du, eta ohar bat atera berri du denboraldia amaitutzat emateko. Datorren denboraldirako hasiko gara lanean. Gainera, Ointxek etxeko lanak egin dituenez, eta taldeak maila guztietan posizio onetan genituenez, Euskal Ligan jarraituko dugu.\nEgoera normalizatzen bada, noiz itzuliko duzue lehiaketara datorren denboraldian?\nOfizialki ez dakigu ezer, baina klub guztiok nahiko genuke normalean egin ohi ditugun egunetan itzulitzea, iraileko azken astean edo urriaren lehenengoan. Orain, gobernuak deseskalada iragarri duenez, talde federatuak denboraldia planifikatzen ari gara, maiatzaren azken astean entrenamenduetara itzuli ahal izateko.\nEBA ligako taldea, gobernuak ezarri dituen parametroak kontuan hartuta, itzuliko al da entrenamenduetara?\nEBA ligako taldeak ez dira profesionaltzat hartzen. Atzo galdetu nion federazioari ea EBA ligaren kasuan profesionaltasun-traturik zegoen maiatzaren 4an itzultzeko, baina ezetz erantzun zidaten. Talde federatua denez, maiatzaren amaieran entrenamendu kolektiboetara bueltatuko gara.\nBestalde, entrenamenduetara itzultzeko, arazoa da udalek kiroldegiak ireki behar dituztela. Entrenatzeko, ezinbestekoa zaigu beharrezko kantxak edukitzea. Ez dago gure esku soilik, kirol-esparruak berriro irekitzearen mende ere badago.\nOraingoz, pazientzia izatea eta ditugun baliabideekin (ordenagailuaren eta mugikorraren kamera) lanean jarraitzea, eta borrokan jarraitzea besterik ez zaigu geratzen.


Dikeko Kontzertazio Batzordeak, Orioko Arrantzaleen Kofradiak eta Orioko Udalak sinatutako hitzarmena behin betiko onartu du udalbatzak - Urola Kostako Hitza : Urola Kostako Hitza\nDikeko Kontzertazio Batzordeak, Orioko Arrantzaleen Kofradiak eta Orioko Udalak sinatutako hitzarmena behin betiko onartu du udalbatzak\nOstegun iluntzean ez ohiko bilkura egin zuen Orioko Udalbatzak, eta adostasuna izan nagusi, puntu guztiak aho batez onartu baitzituzten udal taldeek.\nDikeko eta kofradiako hirigintza planaren inguruan ere eztabaidatu zuten astearteko udalbatzarrean. (Joxe Mari Alkorta)\nHurrengoa da aztertu zuten gai zerrenda:\n1.- Irakurri eta onartzea, egoki bada, udalbatzarraren akta hauen zirriborroak: 2018ko uztailaren 24ko eta azaroaren 13ko ezohiko bilkuretakoak eta 2018ko urriaren 30eko ohiko bilkurakoa.Aho batez onartu zuten.\n2.- Abenduaren 19ko 599/2018 alkate-dekretuaren berri ematea. Dekretu horren bidez 7/2018 zenbakidun kreditua aldatzeko espedientea onartzen da, kreditua transferitzeko modalitatean.Aho batez onartu zuten.\n3.- Abenduaren 19ko 600/2018 alkate-dekretuaren berri ematea. Dekretu horren bidez 8/2018 zenbakidun kreditua aldatzeko espedientea onartzen da, kreditu gehigarrien modalitatean.Aho batez onartu zuten.\n4.- Onartzea, egoki bada, kontratazio-espedienteen kontratazio-mahaiaren osaketa, kontratazio-organoa udalbatzarra denean.Aho batez onartu zuten.\nHorren arabera, kontratazio-mahaiaren presidente Joxe Angel Zaldua alkatea izango da, eta ordezkoa lehen alkateorde Angel Del Hoyo. Mahai kideak Jon Carrera (udaleko idazkari-kontu hartzailea) eta Pilar Azurmendi (udaleko arkitektoa) izango dira, eta ordezkoa Amaia Usandizaga (udaleko aparejadorea). Bestetik, kontratazio-mahaiko idazkaria Ibai Lertxundi izango da. Mahaia modu horretan osatu dute, legearen arabera politikariek kontratazio-mahaiaren herena izan behar dutelako. Horrez gain, udalbatza osatzen duten gainerako udal taldeek ahotsa izango dute kontratazio-mahaian, baina ez dute botorik izango.\n5.- Onartzea, egoki bada, Javier Regalado Herrero arkitektoak idatzitako Orioko udalerriko irisgarritasun-planaren berrazterketa puntuala.Aho batez onartu zuten.\nJavier Regalado Herrero arkitektoak idatzitako Orioko udalerriko irisgarritasun-planaren berrazterketan, alde batetik bide publikoei dagokion txostenak egin dituzte, eta horietan aztertu dituzte Antxiola, Arrantzale, Kaia, Aritzaga, Arantzazuko Andra Mari, Aita Lertxundi, Balea, Baxoalde, Bikamiota, Erribera, Estropalari eta Ixarra kaleak, Hondartza Bidea, Ibai-Ondo Ibilbidea eta Antilla hondartza. Bestetik, udal eraikinak ere aztertu dituzte irisgarritasunari dagokionean: musika eskola, kultur etxea, Kosta Tailerra, Salatxo aretoa, udaletxea, kiroldegia, kanpina eta kanpineko igerilekua.\n6.- Onartzea, egoki bada, Orioko Udalaren euskararen erabilera-plana, 2018-2022 aldirako.Aho batez onartu zuten.\nUdalbatzarrean azaldu zutenez, euskararen erabilera-planaren helburu nagusia da aztertzea euskarazko jardunak zer toki duen Orioko Udalean, eta diagnostiko horretan oinarrituta euskaren erabilera indartzea eta areagotzea, bai udalaren zerbitzu hizkuntza gisa, baita lan hizkuntza gisa ere. Erabilera planaren bidez Orioko Udalak sakondu egin nahi du euskararen erabilera indartzeko orain arte egindako bidea, datozen urteetarako irizpideak berretsiz eta helburu estrategikoak markatuz.\nErabilera planaren garapena aztertzeko jarraipen-batzordea osatu du Orioko Udalak, eta hezkuntza eta euskara batzordekideek osatzen dute.\n7.- Behin betikoz onartzea, egoki bada, Dikeko Kontzertazio Batzordeak, Orioko Arrantzaleen Kofradiak eta Orioko Udalak sinatuko duten plangintza eta kudeaketako hitzarmen urbanistikoa.Aho batez onartu zuten.\nPlangintza eta kudeaketako hitzarmen urbanistikoa jendaurrean egon da Gipuzkoako Aldizkari Ofizialean 20 egunez, interesatuek alegazioak aurkeztu zitzaten. Ez da alegaziorik jaso, eta ostegunean behin betiko onarpena eman zion udalbatzak aho batez hitzarmenari.\nBozketaren ondoren, EH Bilduko bozeramaile Emeterio Iribarrek hartu zuen hitza, eta nabarmendu zuen hitzarmenak aurrekari bat jarri duela gaiak lantzerako orduan. “Hitzarmen honek urtebeteko ibilbide luzea izan du. Hasieran bazirudien desadostasunak areagotuko zirela, baina lanaren poderioz lortu dugu adostasunera iristea. Guretzat oso pozgarria da, eta uste dugu gaiak horrela bideratu behar direla”.\nBestetik, Dikeko lur jabeek eta Orioko Arrantzaleen Kofradiako kideek egin duten lana azpimarratu zuen Iribarrek. “Borondate handia jarri dute adostasunetara iristeko, eta hori izan da akordio batera iristeko gakoa”.\n8.- Baimena ematea, egoki bada, Orioko udalerriko kale-garbiketa kontratuaren lagapena egiteko FCC Medio Ambiente SA enpresaren alde, FCC, SA enpresa adjudikaziodunak eskatu duen bezala.Aho batez onartu dute.


Basque - PM Proofreading\nPM Proofreading zuzentzeko eta editatzeko zerbitzuen hornitzaile globala da\nPM Proofreading Services 2012an sortu zen zuzentze eta edizio zerbitzuen hornitzaile nagusia da. Zuzenketarako zerbitzuak eskaintzen dizkiegu irakasleei, ikertzaile akademikoei, graduondoko ikasleei, aldizkariei, unibertsitateei, enpresei eta industriari adituak mundu mailan. Gure zerbitzuak kalitatea ziurtatuta daude fidagarritasuna lortzeko, eta gure sistema arrazionalizatua segurua eta isilpekoa da lasaitasun osorako. Itzultzen diren nazioarteko bezeroek emandako iritziak kalitatea, biraketa eraginkorra eta arrazoizko tasen ospea erakusten du.\nGure Zuzenketa Prozesua\nGure prozesu arrazionalak zuzenketa (ortografia / tipografia, gramatika, puntuazioa) eta edizio zabalak ditu (esaldien egitura, koherentzia eta jarioa, hizkuntzaren erabilera zehatza eta argia, terminologia akademikoa / tonua). Zure eskuizkribua «leuntzen» dugu eta argitaratzeko edo inprimatzeko prestatzen dugu. Zure lanean egindako aldaketa guztien jarraipena egiten dugu, egindako aldaketa guztiak aztertu ahal izateko eta aldaketa bakoitza onartu edo baztertu nahi duzun hautatzeko. Jarraitutako aldaketen bertsioa zein zure eskuizkribuaren azken bertsio garbia bidaltzen zaizkizu. Zure idazkera hobe dezakezunari buruzko iruzkinak ere gehitzen ditugu. Kalitate-bermearen azken kontrol zorrotza bigarren zuzentzaile batek egiten du, eskuizkribua akatsik gabe bidaltzen dela ziurtatzeko.\nGure ingeles zuzentzaileak\nGure taldea gaietan adituak dira, goi mailako unibertsitateetako master eta doktorego mailako titulazio aurreratuak dituztenak. Zuzentzaile bakoitza diziplina jakin batean espezializatuta dago, eta eskuizkribuak editatuko lituzkete beren espezializazioaren esparruan. Horrela, zuzentzaileak eskuizkribua modu egokian editatzeko gai da, arlo horretan erabilitako funtsezko terminoak eta terminologia berezia ezagutzen baititu. Diziplina guztietako zuzentzaileak daude eskuragarri.\nUrte askotako esperientzia zuzentzen dute, eta zure lana zehatz-mehatz zuzentzeko beharrezko esperientzia dute, eta, aldi berean, bai esanahia bai zure ukitu pertsonala mantentzen dute. Gure taldekideek hautaketa-prozesu zorrotz selektiboa egiten dute, eta kalitatez ziurtatutako zuzenketa-prozesuak jarraitzen dituzte, hala nola, “Chartered Institute of Editing and Proofreading” (CIEP) erakundeak erabilitakoa. Jarraian zerrendatzen ditugu gure taldeko kide batzuk.\nLankidetza Unibertsitate Globalekin\nUnibertsitateetako graduondoko ikasleekin, irakasleekin eta langile akademikoekin lankidetza zuzena dugu mundu mailan 2012az geroztik. Mesedez, jarri gurekin harremanetan gurekin kolaboratu nahi baduzu.


Hezurra, hezurretako ehun nagusia da; soineko egitura eusten du; barruko organoak babesten ditu, (giharren laguntzaz) mugimendua ahalbideratzen du; eta parte hartzen du zelulen sorreran, kaltzioaren metabolismoan eta mineralen metaketan. Animalia baten hezurrak, hezur guztien multzoak, eskeletoa osatzen dute. Hezurra, kartilagoa bezala, mesodermotik eratorria da. Kartilagoa bestelako osagaiak ditu baina hizkera herrikoian, zenbaitetan kartilagoz osatutako hezurdura batzuei hezur legez izendatzen ditugu. Adibizez arrain kondriktioak (marrazoak eta) hezurdura kartilagoz osaurik dago, benetako hezurra duten arrainak arrai osteiktioak dira, baita tetrapodo guztiakak ere.Hezurdurarako eboluzioak zenbait aukera eskaintzen ditu. Aukera hauek guztiak ez dira guztiz hezurraren pareko funtzioan.\nExoeskeletoa osatzen dute maskorrek (silize eta kaltzioaz osatutakoak) eta kitinazko exoeskeletoak\nBenetako eskeletoa (hau da, mesodermotik eratorritako babes ehuna) azaltzen zaigu ekinodermoetan. Prorifera (arroak) kaltzio edo silizeskoak diren araztzaz eta spongin zuntzez osatutako sarezko endoeskeletoa dute.\nHezurra osteologiak aztertzen du. Hezurrak aztertzeko zenbait metodo desberdin erabiltzen dira, mazerazioa adibidez. Mazerazioan hezurra garbitu egiten da ontzi-garbigailuz eta lejia duen uran irakiten. Garbiketa amaitzeko eskubila eta xaboia erabiltzen da.\n2 Hezur ehuna\n3 Giza anatomia\n3.1 Burua eta lepoa\n3.2 Goiko gorputz adarrak\n3.6 Beheko gorputz adarrak\nAitzineuskaraz: *enazur edo *anezur Koldo Mitxelenaren ikerketen arabera.


Mi hermoso Dacia - Errumaniako zinemaren erakustaldia - Nafarroako Filmoteka\nEkainaren 24a, asteazkena\nKomunismotik kapitalismorako errumaniar odisearen inguruko umorezko entsegua, Errumaniako ikur karismatikoenaren ikuspegitik ikusita: Dacia, auto soil eta diskretua, baina Errumaniako gizartearen isla.\nPelikulan, Errumaniako gizarteak 60ko hamarkadaren erdialdetik aurrera izandako aldaketak jorratzen dira; hain zuzen ere, Dacia, errumaniarren SEAT 600a, Ceausescu diktadorearen Errumaniako lehen urteetako optimismo sozialistaren ikurra izango da. Ondoren, diktadura eta pobrezia eta beste behin Dacia protagonista izango dira, oraingoan Valentziako futbolari ohia izandako Miodrag Belodedic-ek erabiliko du zapalketatik eta gogaitasunetik Belgradera ihes egiteko, erregimenaren zorigaiztoko azken fasean. Ceausescutarren iraultzaren eta fusilamenduaren berri emango digu, helikopteroan gaizki irtendako ihesa eta kolore beltzeko Dacia 1300 autoan egindakoa, herritarren haserretik tiranoak ihes egiteko erabilitakoa, baina alferrik. Historiak aurrera jarraitzen du, eta Daciak ere bai, demokraziarako trantsizio zailaren larritasun eta estutasunetan barneratzeko. Komunismoa erori da, eta Daciak atzerrira bidaiak egiteko balio du, beharbada bidaia ez hain arriskutsuak, baina gutxitan errazagoak.\nNafarroako Julio Soto zinemagileak beste zuzendari batekin batera zuzendu du, eta hainbat sari eskuratu ditu zine-jaialdi ezberdinetan; esate baterako, Documenta Madril jaialdian edo Mexikoko Zinema Dokumentalaren Jaialdian.\nDacia, dragostea mea, Espainia, Errumania, 2009\nZuzendaritza eta gidoia: Julio Soto eta Stefan Constantinescu\nArgazkia: Alexander Stikich (C)\nHizkuntza: JB errumanieraz gaztelerazko azpitituluekin\nEkainaren 3a, asteazkena, 20:00\nEkainaren 10a, asteazkena, 20:00 h.\nEkainaren 17a, asteazkena, 20:00\nNunta muta (Eztei mutua)


Jon Salaberri - - Goiena.eus\nGaizka Eraña 2016-10-23 00:00\nEgunotan ekintzaille bat zer dan aztertzen gabitz ikastolan.\nIkasle batzuk etxe inguruen daukien familixarteko eta lagunen kasuak ekarri dittue gelara; gehixenak, barriz, Appleko Steve Jobs edo Zarako Amancio Ortega moduko ekintzaillien bizipenak azaldu daue.\nIkaslien artien batek, neure harridurarako, Jon Salaberriren testigantza azaldu dau. Horrenbeste urteren ostien 15 urteko gazte batek Jonen eta Hies Ekimenaren gorabeherak ezagutzie ez da ahuntzaren gauerdiko eztule! Ekintzaille-enpresariaren estereotipoaren antitesia entzun eta ikusteko aukera izan dogu Jokin ikasliari esker.\nUrtebete dala Euskal Telebistaren eskutik Jon Salaberri (Ricardo Arregi kazetaritza saria jaso euen eta Goienako webgunien ikusgai) izena dauken erreportajie bota euen. Bertan, Idoia arrebien, Aitor Iturriaga eta Txerra Bolinaga lagunen, Domi Korta eta Josu Unanue lankidien, Jose Manuel Agud medikuen eta Jose Antonio Ardantzaren testigantzak jasoten die.\nAusardixa, egoerei aurre egitten jakittie, pasiñue edo griña, komunikaziño gaittasune, egoneziñe... ekintzaille baten ezaugarrixak badie, honeitxek danak eta gehixau erakutsi zittuen Jon Salaberrik bizitzia tokatu jakon urtietan. Jonen eta Hies Ekimenaren mezuek gaurkotasuna dauka gaur egun be, haretxeik landatutako hazixe ureztatzeko erantzunkizune gurie da.


naturgas:Xedea, ikuspegia eta balioak\nComercializadora:Kalitatea > Xedea, ikuspegia eta balioak Kalitatea - Xedea, ikuspegia eta balioak\nEdp, bere bezeroei kalitatezko irtenbide energetikoak eskaintzen dizkien talde integrala da. Akziodunei goranzko errentagarritasun iraunkorra bermatzen die, eta bere langileei lanbide-garapenerako aukerak, bizitza pertsonalarekin bateragarriak, ematen dizkie. Ikuspegia\nGure taldeak, energiaren multinazional bateko kidea, ezaugarri hauek izatea nahi dugu:\nEuskal Herriko energia-operadore nagusia.\nGas-operadore nagusia Asturias, Kantabria eta Murtzian eta garrantzitsua espainiar estatuan.\nGure langileek lan-inguru bikaintzat hartzea.\nGure bezeroen asebetetze-mailan liderra izatea.\nIkerketa, Garapen eta Berrikuntzan nabarmentzea.\nGure jarduerak garatzen ditugun gizarteak Erreferentziazko Enpresatzat jotzea.\nIngurumenari errespetua izatea eta Lan Segurtasunean nagusi izatea.\nTaldeko pertsona guztien artean jarrera gardena, zintzoa, duina eta etikoa bultzatzen ditugu, gizarteak EDPrengan duen konfiantza areagotzeko.\nEmaitzak lortzeko konpromisoa\nPlanak garatzen ditugu, taldekako eta bakarkako helburuak finkatzen, eta ezarritako helburuekin bat datozen erabakiak hartzen.\nLan giro errespetagarria lortuz; prestakuntza, informazioa, sentsibilizazioa eta lanbide-garapena ahalbidetzen ditugu, baita eta bizitza pertsonalaren eta lanekoaren arteko oreka ere.\nHaren beharrak ezagutuz, zerbitzu bikaina eman; haren asmoetatik harago joaten gara, hura asebetetzen lehenak izateko. Kudeaketaren Bikaintasunarekiko konpromisoa:\nEnpresaren errendimenduan eragiten duen ekonomia-, finantza-, gizarte- eta politika- testuinguruaren berri ematen dugu etengabe; halaber, benchmarking ekintzak sustatzen ditugu, jardunbide egokienak topatzeko, talde-lanerako eta zeharkako ikuspegia duten prozesuak kudeatzeko. Aitzindaria da gure enpresa aukera berrien bilaketan.\nEdp Euskal Autonomia Erkidego eta Asturiasen errotutako erakundea da eta balore hauek gure lana presente dagoen beste autonomietara ere zabaltzen ditugu. Horregatik, gure Gizarte Erantzukizun Korporatiboa onartuz, gizarteari gure ezagutza, gaitasuna eta sormena eskaintzen dizkiogu. Gure mozkinen zati bat gizarte-ekintzara bideratzen dugu, hor dauden hutsuneak aztertu eta betetzen saiatzen gara. Ondorioz, enpresa erreferentea gara.


Ikastaroa: Luzaideko dantzak — dantzan.eus\nHemen zaude: Hasiera › Komunitatea › Dantzan Ikasi › Ikastaroa: Luzaideko dantzak\nData: 2013ko urriak 12, larunbata\nIzena emateko epea: urriak 8\nIkastaroan izena emateko egin klik hemen (Bukatuta epea)\nAdministratiboki Nafarroa Garaiari dagokio Luzaide, baina fisikoki, kulturalki eta zer esanik ez, koreografikoki Nafarroa Beheretik gertuago antzematen da herri hau. 400 biztanle ditu, baina dantza herritarren odolean sartuta dago, eta urtero, Pazko igandez ospatzen duten Bolant-eguna dantzaren festa ederra izaten da.\nLuzaideko dantzen errepertorioa oso ezaguna eta zabaldua da dantza talde eta plazako dantzetan, baina saio honetan sistema osoa ulertu, sistema horren teknika ezagutu eta estilo kontuak bereiztea izango da helburua. Dantza-jauziak izango dira saioaren abiapuntua, eta horiek egiteko bi erak ikusiko ditugu: urraska eta antrexatekin.\nLuzaiden 1950eko hamarkadatik aurrera, jauziak antrexatekin egiteko ohiturak indar handia hartu du, eta sistema hori landuko dugu. Dantza-jauziez gain, bolant-dantzak, martxak, dantza-luzea eta kontra-dantzak ikusteko tartea hartzen saiatuko gara.\nMiguel Angel Sagaseta, Peio Setoain\nSarrera teoriko bat eta saio praktikoa izango ditu ikastaroak. Hasteko, Miguel Angel Sagasetak Luzaideko dantzei buruzko ikuspegi orokorra eta bere ikerketan jasotako hainbat kontu jakingarri eskainiko ditu. Ondoren, Peio Setoain dantza-maisu luzaidarraren eskutik dantza saio praktikoa izango dugu.\nLuzaiden jaioa, dantzaria eta musikaria da Peio Setoain. Luzaiden urtero bolant-egunean dantzatzeaz gain, gazteei dantzan irakasten trebatua. Txistua eta gaita jotzen ditu, eta Untsalaz txarangarekin aritzen da.\nIturen-n jaio zen Miguel Angel Sagaseta eta apaiz lanetan zazpi urte egin zituen Luzaiden, 1996 eta 1973 bitartean. Herri hartan dantzak zuen indarraz oharturik hasi zen informazio eta datu bilketan eta 1977an argitaratu zuen Danzas de Valcarlos izeneko liburua, Luzaideko eta Nafarroa Behereko dantzetarako lehen maialako erreferentzia izan dena ordudanik.\n2011. urtean Luzaideko ddantzak argitaratu du, aurretik egindako lana osatuz eta zabalduz, Luzaideko dantzei buruz ezezik, mendebaldeko pirinioetako dantzei buruzko informazioa zabala eskainiz.\nMiguel Angel Sagaseta eta Peio Setoianekin batera, Patxi Labordak, Aiko taldeko dantza-maisuak koordinatuko du ikastaroa.


Euskaldunak kolonizatzaile eta konkistatzaile - bizkaie.biz\nEuskaldunok munduan I. urtea // 11. zenbakia - 2002ko urriaren 1a - Hamaboskaria\nEuskaldunen ibilerak Mexikon\nGai honen harian, Lascurain ikertzaile mexikarrak ondokoa baieztatzen dau: 'Hernan Cortes eta beronen senideen inguruko talde extremadurar-andaluziarra kenduta, Mexikoren bizitza kolonialeko hasikerako urteetan espedizino kolektiboan heldutako talderik jentetsuena eta eraginkorrena euskaldunek osotutakoa zan, bape duda barik.'\nBeharraren, diruaren eta bizimodu hobearen bila, bolada baten askok eta askok agur esan eutsien euren jaioterriari eta, gaur egun, milaka dira Euskal Herriko mugetatik kanpo bizi diran euskaldunak. Mende askotan, emigrazinoa gizonezkoen kontua zan: Ameriketara alde egiten eban emakume bakotxeko berrogei gizonezko joaten ziran. XIX. mendean jokera hori aldatu egin zan, eta hortik aurrera emakumeek be itsasoa zeharkatzeko erabagia hartu eben.\nEdozelan be, emigrazino bolada hori baino askozaz lehenago, euskaldunak baebizan munduan zehar, kasu askotan, kolonizatzaile eta konkistatzaile ganera. Kristobal Kolonen bidaietan euskaldunek zeresan handia izan ebena gauza ezaguna da eta, aditu batzuen esanetan, kapitain bizkaitar batek emondako barriei esker heldu zan Kolon Ameriketara, ze, antza danez, bizkaitar horrek esan ei eutson Kristobal Koloni itsasoaren beste aldean lurra egoala. Horrezaz ganera, Kristobal Kolonen hiru karabela ospetsu horreetariko baten, Santa Maria izenekoan hain zuzen, euskaldun bat zan kapitain nagusia 'Juan Vizcaino' legez ezaguna eta, jakina, tripulazinoko kideak be asko eta asko euskaldunak ziran. Kolonen beste karabela batek, 'Niña' izenekoak, euskal marinel asko eroan zituan Ameriketara.\n•Historian zehar, euskal bidaiariak eta konkistatzaileak askozaz gehiago izan ziran\nNuño de Guzmanen espedizinoan Kristobal eta Juan de Oñate euskaldunak joan ziran Mexikora. Oñatearrak Guadalajara uria eregi edo fundau eta Kristobal gobernatzaile izentau eben; geroago, indiarrak altzau ziranean, hanka egin behar izan eban euskaldunez osotutako gudaroste bategaz. Beste gipuzkoar batek, Juan de Tolosak hain zuzen be, zidarra topau eban ezpedizino baten eta Zacatecas fundau eban Diego de Ibarra, Kristobal de Oñate eta Baltasar Temiñogaz batera. Eskualde hori Ameriketako zidar-meategirik emonkorrenetarikoa izan zan hurrengo gizaldietan.\nJuan de Oñate, Kristobalen semea, Juan de Tolosaren alaba bategaz ezkondu zan eta Amerikaren konkistan zeresan handia euki eban. 1598an Mexiko Barriko lurraldea kolonizau eban. Espedizino horretan, kolonoak eta abereak joan ziran eta, era horretara, gaurko AEBetako lurretan lehenengo ardiak sartu ebazan; geroago, makinatxu bat artzain joan zan bertara Euskal Herritik, ardiak jagoten. 1601. urtean, Kansasen hegoaldera heldu zan, baina Quivirako erreinu mitikoa topau ez ebanez, Mexiko Barrira bueltau zan. Hiru urte beranduago, 1604an Arizona, Kolorado eta Kaliforniako golkoraino joan zan ondasunen bila. Dana dala, esku hutsik etorri zan eta gobernatzaile karguari uko egin eutson, dimisinoa aurkeztuz.\nMexikon jarraituz, Frantzisko de Ibarrak, Diego de Ibarra konkistatzailearen lobeak, Espainia Barriko (Mexikoko) iparraldea esplorau eban 1554 eta 1564 bitartean. Han topau zituan lurrei Bizkaia Barria izena ipini eutsen eta lur horreetan eregitako uriburuari Durango izena emon eutson.\nMexikoko euskal koloniak (Euskal Herritik joandakoak edo Ameriketan bertan jaiotakoak) alkarri laguntzeko eta erlijinoari eusteko senidetasun erlijiosoa sortzea erabagi eban, Andra Mariaren Kofradia izenagaz. Euskal Kofradia hau Mexikoko frantziskotarren komentuan ezarri eben, eta 1688an Senidetasunak bere lehenengo kaperea zabaldu eban euskaldunentzat 'euren emazte, seme-alaba eta ondorengoentzat'. Ameriketan eregi edo fundau zan lehenengo euskal erakundea dogu hau.\nHorrezaz ganera, Mexiko uriko euskaldunek umezurztegi handi bat eregitea proposatu eben XVIII. gizaldian, San Inazioko Ikastetxea izenagaz, nahiz eta herriak 'Colegio de las Vizcainas' lez ezagutu. Helburua argia eta zehatza zan, hau da, ondasunik bako euskal jatorriko alaba, emakume eta alargunei babesleku bat eskaintzea, kale gorrian bizi ez eitezan. Ikastetxea oraintsura arte egon da martxan, ia-ia hiru mendetan zehar.\nBeste alde batetik, Zumarragako Migel Lopez de Legazpi aitonen semea 1503an jaio zan familia aberats batean. 1545ean Mexikora joan zan udaleko idazkari nagusi kargua betetera. 1563an, barriz, Luis de Velasco erregeordeak, Fray Andres de Urdanetaren eskakizunari erantzunez, Filipina uharteak konkistetako agindua emon eutson. Esan eta egin. Hori bai, Legazpi, bere nortasunari eta pentsakereari eutsiz, Filipina uharteak odol isurketa barik konkistetan ahalegindu zan. 1571n Manila uria eregi eban eta urtebeteko epean, uharte honeen eta Mexikoren arteko merkataritzea oso emonkorra izatea lortu eban.


2020/09/09 Galarraga Aiestaran, Ana - Elhuyar Zientzia Iturria: Elhuyar aldizkaria\nSaio klinikoen III fasean, eten egin dituzte Oxford Unibertsitatea eta Astrazeneca garatzen ari diren txertoaren probak, partaideetako batek osasun-arazo larriak izan dituelako.\nBeste zortzi hautagai daude III fasean, eta hori zen, hain justu, itxaropen handiena sortu duenetako bat: Europako zenbait herrialdek dagoeneko eginak zituzten, merkaturatzeko baimena jasotakoan, hura erosteko hitzarmenak.\nBaimena lortzeko, ordea, ezinbestekoa da III fasea gainditzea. Lehen bi faseetan, txertoa segurua eta eraginkorra dela probatu behar da, hamarnaka boluntariotan. Hurrengo fasean, eraginkortasuna findu, dosiak zehaztu eta albo-ondoriorik ez duela eragiten bermatzen da, milaka boluntariotan (kasu honetan, 30.000). Orain, boluntarioak izan dituen arazoak txertoak sortuak ote diren argitu arte, eten egin dute ikerketa.\nAstrazenecak adierazi duenez, halako gorabeherak ohikoak dira botiken garapenean. Bestalde, aditu batzuek azpimarratu dute gertatutakoak frogatzen duela txertoak garatzeko prozedura gardena eta fidagarria dela.


Hasierako onarpena ematea, 2022. urteko Ordenantza orokorra, zergak eta zuzenbide publikoaren bestelako sarrerak kudeatzeko eta biltzeko. | Tolosa\nHasierako onarpena ematea, 2022. urteko Ordenantza orokorra, zergak eta zuzenbide publikoaren bestelako sarrerak kudeatzeko eta biltzeko.\n2021eko irailaren 30ean izandako Osoko Bilkuran, ondoko hauek onartzea erabaki zuten:\n1. Hasierako onarpena ematea, 2022. urterako, ordenantza honen aldaketari: Ordenantza orokorra, zergak eta zuzenbide publikoaren bestelako sarrerak kudeatzeko eta biltzeko.\n2. Hasierako onarpena ematea, 2022. urterako, ordenantza honen aldaketari: Ondasun higiezinei buruzko zerga erregulatzen duen Ordenantza Fiskala.\n3. Hasierako onarpena ematea, 2022. urterako, ordenantza honen aldaketari: Trakzio mekanikoko ibilgailuen gaineko zerga arautzen duen Ordenantza Fiskala.\n4. Hasierako onarpena ematea, 2022. urterako, ordenantza honen aldaketari: Eraikuntza, instalazio eta obren gaineko zerga arautzen duen Ordenantza Fiskala.\n5. Hasierako onarpena ematea, 2022. urterako, ordenantza honen aldaketari: Hiri izaerako lurren balio gehikuntzaren gaineko zerga arautzen duen Ordenantza Fiskala.\n6. Hasierako onarpena ematea, 2022. urterako, ordenantza honen aldaketari: Zerbitzu publikoak eskaini eta jarduerak burutzeagatiko tasak arautzen dituen Ordenantza Fiskala.\n7. Hasierako onarpena ematea, 2022. urterako, ordenantza honen aldaketari: Herri jabari publikoaren erabilera pribatiboari eta haren aprobetxamendu bereziari dagozkien tasen Ordenantza Fiskala.\n8. Hasierako onarpena ematea Ordenantza honen aldaketari: Zerbitzuak eman edo udal jarduerak burutzeagatiko prezio publikoak arautzen dituen ordenantza.\nHartutako akordioak Udaletxeko iragarki taulan ageri dira 30 egun abiletan zehar, iragarki hau G.A.O. agertu eta hurrengo egun abiletik hasita.\nEpe honetan, 11/1989 Arau Foralak 17. artikuluan aipatzen dituen interesdunek espedientea aztertu ahal izango dute eta egokitzat jo ditzaten erreklamazioak aurkeztu.\nTolosan, 2021eko urriaren 1ean


Albiste eta informazio interesgarriak 2021eko irailak 11 – gaurgeroa\nAlbiste eta informazio interesgarriak 2021eko irailak 11\nInteresgarritzat jotzen ditugulako zabaltzen ditugu pentsiodunen mugimenduko berri hauek\n1.- Tarifazo elektrikorik ez!\nLelo horrekin kalera aterako da Euskal Herriko Pentsiodunen Mugimendua (EHPM) lau hiriburuetan eta 70 bat herritan, argindarraren eta tarifa elektrikoen igoera eskandalagarria salatzeko.\nArgitaraturiko komunikatuan adierazten den bezala, “astero-astero argindarraren eta tarifa elektrikoen igoera berri bat pairatzen ari gara, eta aipatu tarifak inoiz ezagutu ez ditugun maila historikoetan kokatu dira. Horrek, gasaren eta erregaien igoerekin batera, inflazioaren eta bizi-kostuaren gorakada % 3,30eko urte arteko mailara iristea eragin du abuztuan. Igoera horiek bereziki eragiten diete diru-sarrera txikiak dituzten pertsonei eta pentsiodunei, pobrezia energetikoan ozta-ozta bizitzera eramanez”.\n“Bitartean, enpresa elektriko handien monopolioaren mozkinek gora egin dute modu eskandalagarrian. Hala, 2020an, Iberdrolak 3.610,7 milioi euro irabazi zituen; Endesak, 1.394 milioi euro; Naturgyk, 490 milioi euro; eta EDPk, 556 milioi euro. 2021 urtean, beraien aurreikuspenen arabera, lortuko dituzten irabaziak iazkoak baino handiagoak izango dira.”\n“Faktura elektrikoa murrizteko Gobernuak hartutako neurri aringarri bakarra BEZa % 21etik % 10era jaistea izan da. Baina horrek 8 eta 12 euro arteko aurrezpen txiki bat baino ez du ekarri, iazko uztailetik aurtengora fakturaren igoera batez beste 28 eurokoa izan den bitartean. Neurri horretatik haratago, gobernuak oinarri gutxiko promesak besterik ez ditu egin.”\n“Estatuan, energiaren oligopolio horiek lortu dute elektrizitatearen ekoizpena eta merkatua erabat pribatizatzea eta kontsumitzaileei aplikatu beharreko prezioak erabakitzea. Horretarako, PP eta PSOE alderdi handien onespena izan dute; izan ere, alderdi horietako agintari asko elektrizitate handi horietan birkokatuak izan eta izaten dira, urtean ehunka mila euroko soldatak izanda.”\n“Energiaren prezioen arazoak egiturazko neurriak eskatzen ditu monopolio elektrikoa deuseztatzeko: zerbitzu elektrikoaren publifikazioa bultzatzea, ekoizpena eta merkaturatzea deszentralizatuz; energiaren gehieneko prezioak finkatzea eta akziodunei etekinen banaketa eskandalagarria murriztea, energiaren kostua merkatzearen mesedetan.”\nAzkenik, datorren astelehenean, irailaren 13an, pentsiodun guztiei, hiriburuetan eta 70 herritan, kalera ateratzeko deia egiten diete, protesta egiteko. Aldi berean, protesta eta mobilizazioa ahalik eta gizarte-eragile gehienekin batera zabaltzeko beharra azpimarratzen dute. Bilbon, 12:00etan, elkarretaratzea egingo da Iberdrolaren dorrearen aurrean, eta ondoren manifestazioa egingo da Moyua plazan dagoen Gobernu zentralaren ordezkariordetzaraino.\n2.- Urtearen amaieran, atzeraeraginezko ordainsaria pentsiodunentzat\nEgunotan zenbait hedabidek emandako informazioaren arabera, aurreikusita dago pentsiodunek datorren urtarrilean batez beste 200 euroko aparteko ordainsaria izango dutela; beraz, “pozik egon beharko genuke”. Jakina, ez diote erreferentziarik egiten urtarrilaz geroztik izaten ari garen erosahalmenaren galerari.\n“Ordainsaritxo” horrek ez du aparteko ezer. Kontua da Kontsumo Prezioen Indizea (KPI), urte amaieran, urtarrilaren 1ean igo ziguten %0,90aren gainetik baldin badago, dagokion atzeraeraginezkoa ordaindu behar digutela, pentsioa benetako KPIaren arabera eguneratzeko.\nAbuztuan, urte arteko KPIa %3,30ean zegoen. Adituek %2,50eko KPIa aurreikusten dute urte amaieran. Hala bada, pentsiodun guztiei ordaindu behar digute atzeraeraginezkoa, eta pentsioak eguneratu behar dizkigute % 1,60 gehiago ordainduz, hau da, %0,90 eta %2,50 arteko aldea. 1.000 euroko pentsio batentzat 16 euro izango dira 14 ordainsari bakoitzean, hau da, denetara, 224 euro. 750 euroko pentsio baten kasuan, 12 euro gehiago jaso beharko ditu 14 ordainsaritan, hau da, 168 euro. Jakina, amaierako KPIa %2,50 baino handiagoa bada, atzeraeraginezko KPIaren ordainketa handiagoa izango da. Eta txikiagoa bada, jasoko den zenbatekoa ere txikiagoa izango da.\n3.- Oraingoz ez dago LGSren igoera murritzari buruzko akordiorik\nGobernuak, CEOE-CEPYMEk eta CCOO eta UGT sindikatuek, Lanbide arteko Gutxieneko Soldataren (LGS) igoera murritza adosteko astelehenean egindako bilera akordiorik gabe itxi zen. Antza denez, aldebiko negoziazioak egiten jarraituko dute orain. Horrela, Yolanda Diaz Lan ministroak agindutakoa, hau da, azken bilera izango zela eta, adostuta edo akordiorik gabe, Gobernuak LGSren igoera lege-dekretu bidez berehala erabakiko zuela, atzeratu egiten da eta ez da zehazten noiz arte.\nArgitaratutako azken informazioen arabera, Gobernuak LGS 12 eta 19 euro artean igotzeko proposamenari eutsi zion. Urtarriletik 950 euroan dago eta 2023an 1.011 eta 1.049 euro arteko LGSra iristea du helburu. CCOOk eta UGTk hilean 25/30 euroko igoera proposatu dute, eta 2022an LGS 1.000 eurokoa izatea. Patronalak, aurreikusi bezala, LGSa dagoen bezala uzteko esan du.\nBestalde, gobernuak segitzen du planteatzen adosten den edo gobernuak agintzen duen igoera ez dela atzeraeraginezkoa izango urte hasieratik; are gehiago, dirudienez, eztabaida bat dago Nadia Calviño Ekonomia ministroaren eta Yolanda Diaz Lan ministroaren artean; lehenengoak dio igoera urrian aplikatzeko, eta bigarrena irailaren 1etik aurrera egiteko. Igoera oso murritza eta atzeraeraginik gabea izango dela kontuan hartuta, bi ministroen arteko eztabaida barregarria eta lotsagarria da.\nEz dakigu azkenean zer nolako igoera izango den. Pentsatzekoa da gobernuak eskainitakoaren eta sindikatuek planteaturikoaren arteko erdibidean egongo den zenbatekoa izango dela. Baina, nolanahi ere, oso txikia izango da, eta agian urte amaieran izango den inflazioa baino txikiagoa. Abuztuan bezala (%3,30) mantenduz gero, hilean 31,3 euro izango lirateke. %2,50ekoa bada, 23,7 euro izango dira. Nolanahi ere, zenbateko bat edo bestea izan, LGSren erosahalmenaren galera handia izango da aurten, atzeraeraginik ez izatea mantentzen bada.\nGainera, beste kontu bat dago. Orain, Europako Gutun Sozialak ezarritako batez besteko soldataren %60 aplikatzeko irizpideari jarraituz, 1.049 euroko zenbatekoa dela kalkulatzen badute, litekeena da zenbateko hori handiagoa izatea 2023an, baldin eta bi urte hauetan inflazioa %0tik gorakoa bada, eta hori gobernuko “adituek” ere aurreikusten dute.\nBeste arazo garrantzitsu bat da nola ezartzen den batez besteko soldata gero %60 kalkulatzeko. Estatu osoa hartzen dute erreferentziatzat, baina Hego Euskal Herriko batez besteko soldata Estatuko batez besteko soldata baino handiagoa da. Era berean, bizitzaren kostua ere handiagoa da. LGS kalkulatzeko Euskal Autonomia Erkidegoko batez besteko soldata hartzen badugu erreferentziatzat, %60 aplikatuta, emaitza 1.200 euro baino gehixeago da. Bistakoa da, orain adostu edo dekretatu daitekeen 970/980 euroko LGS batek ez duela benetako balio bera Euskal Herriko bizitzaren kostuari dagokionez, Estatuko beste autonomia batzuek dutenarekin alderatuz. Eta horrela jarraituz gero, arazoak bere horretan jarraituko du hurrengo urteetan.\n4.- Tubacexeko zuzendaritzak langileei xantaia egiten jarraitzen du\nAsteartean Tubacexeko zuzendaritzaren eta enpresa-batzordearen arteko elkarrizketak akordiorik gabe amaitu ziren, ezta urte amaierara arte luzatu nahi den enplegu-erregulazioko espediente berriari buruz ere. Egun horretan jada 209 eguneko greba mugagabea egina zuten.\nEnpresa-batzordea behin eta berriz ari da 2024ra arteko plan bat proposatzen, enplegua neurri traumatikorik gabe bermatzeko. Baita borondatezko bajak eta aurre-erretiroak onartzeko prest ere, betiere behartuak edo xantaia pean ez badira eta baldintza duinetan ematen badira. Baina kaleratzeak ebazteko arriskua gainetik kentzeko, Auzitegi Gorenean duen helegitea bertan behera uzteko eskatu dio enpresari.\nBaina zuzendaritzak uko egiten dio horri. Batzordeak neurri batzuk hartuko balitu bakarrik onartuko luke erretiratzea: lan-eredua berregokitzea, “borondatezko” bajak eta aurre-erretiroak handitzea, etab. Hori guztia helburu berarekin, hau da, bere planak enplegu-murrizketaren eta langileen lan-baldintzak murriztearen kontura lortzea, Auzitegi Gorenean aurkeztutako helegitera jo beharrik gabe, haren aldekoa izatea espero duen arren.\nBatzordearen osoko bilkurak hainbat neurri negoziatzeko prest dagoela adierazi zion aho batez, zuzendaritzak helegitea bertan behera uzten bazuen. Baina zuzendaritzak uko egiten dio behin eta berriz, badakielako xantaia egiteko elementu indartsu bat duela, 212 eguneko greba luzearen ondoren langileak menderatzen saiatzeko.\nOso era zinikoan alegatzen du enpresaren etorkizuna arriskuan dagoela grebaren ondorioz, grebaren erantzule bakarra bera denean. Eta patronalarentzat Auzitegi Gorenera jotzea guztiz zilegi eta bidezkoa dela argudiatzen du. Era berean, oso babestua sentitzen da euskal patronal handiaren aldeko hainbat adierazpen jasota, azkenekoa SEA Arabako patronalaren zuzendari nagusiak, Juan Ugartek, egindakoa, bere babesa adieraziz eta Batzordeak eskaturiko Auzitegi Gorenean jarritako helegitea erretiratzea “beste ezer baino, Siziliako mafiatik gertuago dauden jarrerei loturiko” eskaeratzat hartuz.\nTubacexeko langileen borroka, lanpostuen defentsan eta kaleratzeen aurka borrokatzeko erreferentzia eredugarria da Euskal Herrian zein Estatuko beste herri batzuetan. Bere garaipenak edo porrotak, onerako edo txarrerako, enpresa askoren etorkizuna markatuko du, non patronalak –pandemiak irekitako krisiaz baliatuz– plantillak nola edo hala murriztu nahi dituen, kaleratze masiboak eta lan-eskubideak murrizteko asmoa duen, bere etekinak are gehiago handitzeko. Tubacexen langileekiko elkartasuna oso garrantzitsua da, Aiaraldean ez ezik, Hego Euskal Herri osoan ere.\n5.- Belaunaldi arteko Ekitatearen Faktorea versus Jasangarritasun Faktorea?\n2011ko pentsioen erreformak, 27/2011 Legearen bidez, Jasangarritasun Faktorea (JF) izenekoa sartu zuen kotizazioen eta prestazioen arteko proportzionaltasuna mantentzeko asmoz, eta 2027a ezarri zen ezarpen-data gisa.\n2013ko Lege Dekretu batek “adituen komite” bat sortzea onartu zuen, faktore horri buruzko txosten bat egiteko, pentsio-sistema publikoaren erreformari itxura “zientifikoa” emateko. Erreforma horren xedea ez zen finantzazioa epe luzera jasangarria izatea, baizik eta Europako Batzordearekin adostutako defizit publikoaren helburuak lortzen laguntzea. Hala eta guztiz ere, 2013ko urrian, Pentsioen Erreserba Funtsak 59.350 milioi euroko zenbatekoa zuen oraindik, eta horri esker defizitei aurre egin ahal izan zitzaien harik eta Gobernu beraren aurreikuspenen arabera 2018an izango ziren superabitak berreskuratu arte.\nJakina denez, azken krisialdian soldatek eta enpleguak behera egin dutenez, eta gizarte-kotizazioak Gizarte Segurantzakoak ez ziren beste eginkizunak ordaintzera bideratu direnez, Funts hori agortu egin da.\nJasangarritasun Faktoreari buruzko txostenak bi elementu zituen: Belaunaldi arteko Ekitate Faktorea (BEF) eta Errebalorizazio Automatikoko Faktorea. Jasangarritasun Faktorea eta Errebalorizazio Indizea arautzen dituen Legea Rajoy-ren Gobernuak proposatuta onartu zen. Jasangarritasun Faktorearen aplikazioa 2019ra arte atzeratu zen eta ondoren 2023ra arte. Baina Errebalorizazio Faktorea berehala aplikatzen hasi zen, urteko % 0,25eko igoerak eginez, pentsiodunen mugimenduak bertan behera geratzea lortu genuen arte, eta orain indargabetzea erabaki da.\nJasangarritasun Faktorearen funtzioa zen erretiroaren ondorengo batez besteko bizi-itxaropenak izandako handitzea pentsiodunei ordainaraztea. Estatistikako Institutu Nazionalaren (INE delakoa) aurreikuspenen arabera, hori aplikatuta pentsioak % 9 eta %18 artean murriztuko lirateke 2049an. Batez besteko bizi-itxaropena geldituz edo atzera eginez gero soilik saihestuko litzateke pentsioen murrizketa.\nAbuztuaren 24an onartutako lege-proiektuan Jasangarritasun Faktorea indargabetzea jasotzen da, baina ez da sartzen Escrivá ministroak behin eta berriz iragarri duen Belaunaldi arteko Ekitate Faktore berria, baby boomer-ek (1957tik 1977ra bitartean jaiotakoek) pentsioa eskuratzeko gastuari aurre egiteko, Gobernuak Bruselarekin hitzemandako neurria, Europako Funtsen Berreskuratze eta Erresilientzia Planaren barruan. Aurreikuspenen arabera, azaroaren 15a baino lehen sartuko da proiektuan, gobernuak epe hori eman baitu CEOE-CEPYME patronalekin eta CCOO eta UGT sindikatuekin akordio batera iristeko. Kongresuak onartutako zuzenketaren bidez sartuko litzateke lege-proiektuan.\nOrain arte ez da publiko egin Belaunaldi arteko Ekitate Faktorea izango duen edukia. Baina zalantza gutxi dago helburua pentsioen zenbatekoa murriztea izateaz. Jasangarritasun Faktorea martxan jartzea galaraztea lortu duen pentsiodunen mugimenduak honako erronka du orain: beste gizarte-eragileekin ahalik eta lankidetza zabalena bilatuz, 2027an aplikatzeko asmoa duten Belaunaldi arteko Ekitate Faktore berria eragoztea.\nEntrada anterior:Anterior Noticias e informaciones de interés 11-septiembre-2021\nSiguiente entradaSiguiente Irailak 13 Astelehena (Argazkiak)


Amaia Castañeda: “Antzerkia eta kultura, eraldaketa sozialerako giltza gisa ulertzen ditugu” – Debagoiena 2030\nAmaia Castañeda: “Antzerkia eta kultura, eraldaketa sozialerako giltza gisa ulertzen ditugu”\nDebagoieneko Antzerki Plataforma arte eszenikoen eta kulturaren mundutik eraldaketa bultzatzeko bokazioz sortu da; Amaia Castañeda oñatiarra da proiektuaren koordinatzailea.\nDebagoieneko Antzerki Plataformak bailaran antzerkia bultzatzea du helburu, baita, kulturak eraldaketa sozialerako duen gaitasunetik, eragiteko bideak zabaltzea ere. D2030 ekimenaren baitan ikerketa proiektu bat garatzen dihardute, D2030ek bilatzen duen eraldaketaren parte izan dadin antzerkia ere.\nDebagoieneko Antzerki Plataformak zer eskaini gura dio Debagoienari?\nDAPen helburua bailaran antzerkia bultzatu, indartu eta zabaltzea da. Antzerkiaren bueltan lanean ari garenon indarrak batu nahi ditugu, elkarri lagundu ahal izateko, batera lan egiteko, jende gehiagorengana iristeko… Eta, aldi berean, Debagoienean antzerkiaren presentzia handitzea, herritar gehiagorengana iristeko aukera izan dezan, honek ekarri ditzakeen onurekin, maila pertsonalean zein bailara mailan, kultura eraldaketa sozialerako giltza gisa ulertzen dugu DAPen.\nHainbat lan-ildo dituzue martxan; badago baten bat besteak baino aurreratuago?\nBai. DAP Formakuntza martxan jarri dugu dagoeneko. Kurtso honetarako apustua da. Antzerki Formakuntza herritarren zati handi batengana iristeko bide gisa ikusi dugu, ikuslea aulkitik jaiki eta nork bere gorputzean bizitzeko aukera zabaldu dugu, eta interesa dagoela begi-bistakoa izan da.\nIzenak berak dioen moduan, antzerkian formakuntza da. Bi mailatan landu dugu: batetik, hezkuntza formalean, non Iurgi Etxeberriak martxan jarritako Iufala! proiektuarekin jarraitu dugun eta indarrak batzean eskola gehiagotara zabaltzeko aukera izan dugun. Iufala! LH-ko 5. eta 6. mailetan jarri dugu martxan, eta DBH-ko 1. eta 2. mailetarako Baliatu proposatu dugu, hau ere Iurgik aurretik landutakoa. Gainera, Kultura Eskola programan sartu da Baliatu. Bestetik, eskolaz kanpoko taldeak egongo lirateke, non helduen, gazteen eta haurren taldeak martxan jarri diren Oñatin, Arrasaten eta Bergaran. Hauek Doke Antzerki Taldearekin, Jardun Euskara Elkartearekin eta Irazan Gunearekin elkarlanean sortu dira; guztiak aurretik lanean zebiltzan antzerki eskolekin, eta DAPek ere egin du hor bere ekarpena.\nProposatzen dituzuen lan-ildoak dira D2030ek bultzatuta landu duzuen ikerketaren emaitza?\nIkerketa oraindik martxan dago, baina bai; hein handi batean, hor ikusitako beharretatik irten dira.\nZein da ikerketaren helburua?\nIkerketaren bitartez, Debagoieneko antzerkiaren egoera aztertu gura izan dugu, baina ez hori bakarrik, baliatu baitugu beste proiektu batzuk ezagutzeko, arte eszenikoen eta, orokorrean, kulturaren egoera aztertuz, eta kulturatik eraldaketa sozialean zelan eragin daitekeen.\nZein ikasketa atera dituzue?\nMomentuz, asko irakurri eta galdetu dugu, eta oraindik falta zaigu, baina esango nuke nagusiki egiteko beharra ikusten dela, baina horretarako baliabideak falta\ndirela –ulertu ditzagun baliabideak ez bakarrik baliabide ekonomiko gisa–. Horretaz gain, aipatu nahi nuke proiektu honen bidez debagoiendar sena ere piztu zaigula, hein batean; geure herrian bakarrik pentsatu gabe Debagoien osoan pentsatzean, eraldaketa bat gertatu da hor. Ez gara zuzenean hori bilatzera joan, baina gertatu egin da, eta ederra da horrelakoak ere gertatzea.\nNola baloratzen duzue egindako lanketa? Zein ondorio nagusi atera dituzue?\nLanketak asko lagundu digu gure ideiak ordenatzen, gure iritzi bakarrik zirenak garatzen; hala, intuizioetatik jaiotako horiek zenbateraino asmatu duten jakiteko aukera izan dugu, aurretik pentsatu ez genituenak ezagutu… Oso baliagarria dela uste dugu, jada ez delako bakarrik gure ustea, baizik eta landutako gaia da, eta beste esperientzia batzuetan ere oinarritzen da. Horrek pisua ematen dio proiektuari. Ondorioak ateratzeko oraindik goiz da, baina Debagoienean egiteko asko dagoela eta, aldi berean, horretarako potentzia izugarria dagoela uste dugu.\nAntzerkiak eta kulturak eraldaketarako duten gaitasunari balioa eman gura diozue. Nola gizarteratu hori?\nHau lanketa zailenetako eta geldoenetako bat da. Teorikoki, denok ulertzen dugu kulturak zein garrantzi duen eta nola eraikitzen dugun gure egunerokotasuna gure kulturaren arabera, baina teorikoki jakitea ez da nahikoa, eta hor dago koska. DAPetik antzerkiak eskaini dezakeena nork bere baitan bizitzeko aukera sortzearekin hasi gara; antzerkiak geuri ere eraldaketa ugari eragin zizkigun –eta dizkigu oraindik–, eta hori debagoiendarrek bizitzeko aukera izatearekin hasiko gara. Ulermen hauek burutik ez ezik, gorputzetik igaro behar dute, eta antzerkiak badu hori egiteko gaitasun izugarria, baita ikusle izanda ere. Hala ere, baditugu beste proiektu batzuk buruan, baina oraindik hasierako ideia besterik ez da, eta garatzeko beharra dago.\nElkarrizketa hau Goiena.eus-en argitaratu da.


EMAN ZURE PLATERA : Floreaga Txoko berdea\nHemen zaude: Hasi / orokorra / EMAN ZURE PLATERA\nEMAN ZURE PLATERA\n2013 Urria 15 Idazlea: ozabaleta · Bidali zure iruzkina\nBihar, urriak 16, Elikaduraren Nazioarteko Eguna ospatuko dugu. Hori dela-eta, Askora catering enpresak Cáritas erakundearekin batera, «Eman zure platera» kanpaina jarri du martxan (www.emanzureplatera.com).\n«Eman zure platera» kanpaina sare sozialetan oinarrituta dago, eta jateko nahikoa baliabiderik ez duten pertsonek bizi duten egoera larriaren inguruan kontzientziatzea du helburu, gure inguruan gero eta gehiago baitira oinarrizko behar hori ase ezinean diren herritarrak.\nKanpainak gizarte osora zabaldu nahi du, eta, harekin bat egiteko, nahikoa da keinu sinple bat egitea: plater huts baten argazkia Instagramen partekatzea, #donatuplato traolarekin. Partekatzen duzuen argazki bakoitzeko, euro bat emango diote Cáritasi. Euro horrekin, erakundeak plater bat emango du Euskadin kudeatzen dituen gizarte-jangeletako batean.\n#emanzureplatera from Breaking Molds on Vimeo.


Wikiloc | Amurrio - Babio - Eskorita - Peregaña - Retes Llanteno Ibilbidea Amurrio, País Vasco (España)- GPS track\nsenderismo (senderismo Ibilbide onenak Espainia tik → Euskadi → Amurrio )\nAmurrio - Babio - Eskorita - Peregaña - Retes Llanteno\nIkusita 1038 aldiz, jaitsita 17 aldiz\nAmurrio erdi gunetik eta institutik pasatu ondoren hasi gara igotzen Burubio hegoaldetik, behin eginda hau jeitsi gara Mendeika auzora (hantxe bertan esan deuskue zati hau Bizkaia dala); auzoa pasata igon dogu Babiora eta hemendik Izoria herrira, elizaren aurretik hasi gara igotzen Asnos tontorra eta hau jeitsita abereen korta batera abiatu gara Eskoritasera.\nJeitsi eta Etxaurren baselizara, hamaiketako arin bat eta Menoio auzora, hemen zati baten hartun dogu GR284 baina laster utzi doguz marrak jeisteko Ozeka aldera, eta Gorbeia baserriren ondotik gaurko azkenengo galilurra: Peregaña.\nHemendik laburtzeko jeitsiera sartu gara antzinako bide-zidor batetik eta agertu gara Luku auzoan, hemendik joan gara erreka baten bila eta hórrela heldu gara Retes Llanteno.\nAzkenengo zati hau nahiko lohi dago nahiz eta izan antzinako igoera bat, hobeto da jeistea beste mendi maldatik Beotegiko auzora eta jarraian Menagarai\nGr 284 utzi\nPozo portillo benta


Giza Nutrizioko eta Dietetikako Gradua - 2017/18\nAnimali eta landare-jatorriko elikagaien laborazio, eraldatze eta kontserbaziorako oinarrizko prozesuak jakitea. Orokorra\nAzterketa epidemiologiko nutrizionalen diseinu, egite eta balioztatzen jakin eta esku hartzea, bai eta elikadura eta nutriziorako esku hartze-programak arlo ezberdinetan planifikatu, analizatu eta balioesten parte hartzea ere. Orokorra\nDiagnosi nutrizionala interpretatu, historia klinikoaren alderdi nutrizionalak balioetsi eta ekintza dietetikorako plana egitea. Orokorra\nDietista eta nutrizionistaren lanbidearen funtsezko elementuak ezagutzea, printzipio etikoak, lege-erantzukizunak eta lanbidearen jarduna barne, gizarte-justiziaren printzipioa jardun profesionalari aplikatuta eta pertsonekiko, berauen ohitura, sinismen eta kulturekiko errespetuan. Zeharkakoa\nDietista eta nutrizionisten esku hartze profesionalari dagozkion txostenak egiteko eta erregistroak betetzeko gaitasuna egitea. Orokorra\nEgoera nutrizionala balioesteko protokoloak diseinatu eta burutzea, arrisku nutrizionalaren faktoreak identifikatuz. Orokorra\nElikadura eta nutrizioaren arteko hartu-emanak integratu eta balioestea, egoera osasuntsuetan nola egoera patologikoetan. Orokorra\nElikadura, nutrizio eta elikadura-segurtasunaren arloko politika-plangintza eta garapenean laguntzea, populazioaren premiak eta osasunaren babesa oinarri hartuta. Orokorra\nElikadura-produktu edo osagai bati buruzko txosten eta espediente administratiboak interpretatzea. Orokorra\nElikadura-produktuen garapen, merkaturatze, etiketatze, komunikatze eta marketinari buruzko aholkularitza, gizarte-premiak, zientzi jakintzak eta indarreko legeria aintzat hartuz. Orokorra\nElikadura-zerbitzuen gestioan, antolakuntzan eta garapenean parte hartzea. Orokorra\nElikagai eta elikadura-produktuak identifikatu eta sailkatzea. Hauen osaera, propietateak, balio nutritiboak, biodisponibilitatea, ezaugarri organoleptikoa eta, sukaldeari eta teknologiari zor zaizkion prozesuen ondoriozko aldaketa analizatzen eta zehazten jakitea. Orokorra\nElikagaiak ezagutzea, organismoan duten eginkizuna, biodisponibilitatea, premiak eta gomendioak eta oreka energetiko eta nutrizionalaren oinarriak jakitea. Orokorra\nElikagaien mikrobiologia, parasitologia eta toxikologia jakitea. Orokorra\nElikagaien osaerari buruzko taula eta datu-baseak osatu, interpretatu eta erabiltzea. Orokorra\nEsku hartzea ospitaleko elikatze eta euskarri nutrizionalaren eta tratamendu dietetika nutrizional anbulatorioaren mota ezberdinen antolaketan, gestioan eta inplementazioan. Orokorra\nFisiologiaren, fisiopatologiaren, nutrizioaren eta elikaduraren jakintza espezifikoak banakoen eta kolektibitateen plangintza eta aholkularitza dietetikoari aplikatzea, bizi-ziklo osoan eta osasun nola gaixotasunean. Orokorra\nHelburuko kolektiboaren ezaugarrietara egokitutako menu eta dieten plangintza osatu, kontrolatu eta parte hartzea. Orokorra\nHezkuntza higieniko sanitarioa eta dietetika eta nutrizioari buruzkoa jatetxeen zerbitzuetan ari den pertsonalari ematea. Orokorra\nIkerkuntza-jardunerako oinarrizko hezkuntza bereganatzea, hipotesiak egiteko, problemak ebazteko informazioa metodo zientifikoari jarraituta bildu eta interpretatzeko gai izanik eta pentsamendu zientifikoak osasun eta nutrizioaren arloan duen garrantzia eta mugak osotasunean ulertuta. Orokorra\nLanbidea osasunaren beste profesional guztiekiko errespetuan garatzea, taldean lan egitek gaitasunak berenganatuz. Zeharkakoa\nLanbidearen eta bere gaitasunaren mugak jakitea, diziplina arteko tratamendua edo beste profesional batengana noiz bideratu behar den ongi jakinda. Zeharkakoa\nLanbide-gaitasunari eutsi eta eguneratzeko premia aitortzea, garrantzia berezia eskainiz, nutrizioan eta elikaduran sortutako jakintza, produktu eta teknika berrien ikaskuntza autonomo eta etengabeari eta kalitatearekiko motibazioari. Zeharkakoa\nNazio barruko zein nazioarteko osasun-antolakundeak ezagutzea, bai eta osasun-sistema ezberdinak ere, dietista eta nutrizionistaren eginkizuna bereiziz. Orokorra\nNutrizio, elikadura, bizi-estilo eta alderdi sanitarioei buruzko informazio-iturriak jakin, kritikoki balioetsi eta erabiltzen eta aplikatzen jakitea. Orokorra\nOsasuna bultzatu eta nutrizioarekin eta bizi-estiloekin erlazionatutako arazo eta gaixotasunak prebenitzeko jardueretan parte hartzeko gaitasuna izatea, populazioaren elikadura eta nutrizio-hezkuntza garatuz. Orokorra\nOspitaleko elikadura-zerbitzu eta elikadura eta nutrizio-unitateen egitura jakitea, diziplina arteko ekipoaren barruan, dietista eta nutrizionistaren eginkizunak identifikatuz eta garatuz. Orokorra\nPertsonekiko, osasunaren profesional edo industriarekiko eta hedabideekiko komunikazio eraginkorra egitea, bai ahoz bai idatziz, nutrizio, bizimodu eta ohiturei buruzko informazio eta komunikaziorako teknologiak behar bezala erabiliz. Zeharkakoa\nProduktu, instalazio eta prozesuen kalitate eta elikadura-segurtasunean esku hartzea. Orokorra


Nola jolastu zure katuarekin, bost joko dibertigarrienak | Consumer\narabera: Asteazkena, 2020ko martxoaren 25a\nKoronabirusaren krisiaren ondorioz gaur egun milioika etxetan bizi den konfinamenduaren ondorioz, gure maskotez gehiago goza dezakegu, batez ere txakurrez eta katuez, horiek baitira ohikoenak. Felidoak etxean geratzen dira, eta, zakurrek ez bezala, irudimen handiagoa eskatzen diete jabeei, jolas berarekin ez aspertzeko. Jarduera hori oso onuragarria da, ez bakarrik helduentzat eta haurrentzat, baita maskotentzat ere; izan ere, katuarekin jolastuz, animaliaren osasun mentala zaintzen da, eta lotura afektiboak estutzen dira. Artikulu honetan, felinoak jabearekin partekatuko dituen doako bost joko biltzen dira: jokoak makilekin, haurrak ere inplikatzeko; paperezko poltsak eta kartoizko kaxak, sari jangarriekin; baita ezkutaleku bat ere.\nKatu-jokoak… eta gizakiak!\nKatuarekin jolastea, dibertigarria izateaz gain, funtsezkoa da animaliaren osasun mentalerako. “Katuarekin egindako jolasak garrantzitsuak dira felidoari osasuntsu eta zoriontsu egoteko behar duen ingurune estimulagarria emateko”, dio Tuftseko Unibertsitateko (AEB) felidoen portaerari buruzko ikerketa batek. ).\nKomeni da gogoratzea hiriko katuaren arbasoek intsektuak, txoriak, arratoiak eta beste ugaztun txiki batzuk ehizatu behar zituztela bizirik irauteko. “Felido basati batek 10-20 harrapakin txiki ehizatu ditzake egunero”, azaldu dute Ohioko Unibertsitateko (AEB) zientzialariek. ), jokoak katuentzat duen garrantziari buruzko ikerketa gidatu dutela. Felido basati hauek edozein presaren gainean abalatzeko prestatuta daude, aurkitu bezain laster. “Gure katuek jateko ehizarik behar ez badute ere, objektuen gainean abantzu eta jolastu beharra dute”, erantsi dute aditu horiek. Horregatik, azaltzen dute jolasak oinarrizko beharra direla, lagun iletsua zoriontsu eta motibatua mantentzen duena. Katuarekin jolasteak, gainera, jabeari bere lagun iletsuarekin harreman afektiboak estutzen laguntzen dio, eta gehiago irribarre egiten eta zoriontsuago izaten laguntzen dio.\n1. Kutxak eta, barruan, sari jangarria\nKatu batekin bizi izan den edonork ikusi ahal izan du animalia hauek kutxekin duten lilura. Erakarpen hori erabil daiteke jolasteko eta felidoaren gogoa suspertzeko. Horrela, modu dibertigarri bat da hainbat tamainatako kaxak gelan banatzea. Zereal- eta zapata-kaxak erabil daitezke, baita handiagoak ere. Orain, sari jangarriren bat ezkutatzea besterik ez da falta… eta lagun iletsua hura ikustera gonbidatzea!\n2. Haurrekin jolasteko makilak eta ziriak\nPaloak eta panpina zintzilikarioak dituzten katu-jokoak onak dira haurrentzat, felinoari jolasten erakusten baitiote, eta haurraren oinak eta eskuak babestuta geratzen dira. Horrek erakusten du haurrak eta animaliak lagun handi bihur daitezkeela. Gainera, katuek irakaspen handiak irakats diezazkiekete haurrei, besteak beste, paziente gehiago izaten eta beste bizimodu batzuk errespetatzen.\nKatuaren sagua makila edo makila bati krokatzea, goma elastiko baten laguntzaz, jostailu bihur daiteke, eta modu seguruan partekatuko dituzte haurrak eta felidoak. “Panpinak dituzten hagatxoak jostailu onak dira, haurrak eta katua parteka baititzakete; izan ere, felidoari erakusten diogu zer ehizatzen duen jostailuak, eta adingabeen eskuak eta oinak jolasetik kanpo geratzen dira”, azaldu du Katua Zaintzeko Nazioarteko Elkarteak.\n3. Katuarekin jolasteko paperezko poltsak\nFelidoek gehien maite eta estimatzen dituzten jolas eta jostailuak merkeak eta doakoak dira. Paperezko poltsa xume bat jolas amaiezina izan daiteke harentzat. Eta erakargarriagoa egiteko, “pilota bat poltsaren hondoan jar dezakegu”, elkarteko albaitariek zehaztu dute.\nKatuekin jolasteko beste aukera dibertigarri bat paperezko poltsa hau kartoizko kaxa batean sartzea da. Felidoak salto egin ahal izango du kaxaren barrura, eta jokoan zehar irten!\n4. Katuarekin ezkutatzea\nKatuek babeslekuetan duten zaletasuna (kutxak, armairuen barrualdea, etab.) ondo etor daiteke joko handi eta dibertigarri bat asmatzeko; katuek kaxak apaintzen dituztenez, batzuk gelan banatu eta sari jangarriak gorde daitezke barruan.\n“Non dago Minnie?” (Minnieren ordez, jarri haren maskotaren izena) jolasten hasteko gonbidapen ona da. Felino adimentsuak berehala ezagutuko du bere jokoaren araua, baldin eta, hura aurkitzean, jabeak besarkada maitagarri bat eskaini eta poza erakusten badio.\n5. Mugitzen den bola bat\nEtxean egindako jostailuak oso erakargarriak izaten dira, eta, gainera, doakoak! Eta egun hauetan gogotsu hartu baduzu komuneko papera erosita, hartu gogoan ‘Katuentzako bost jostailu paper higienikoaren biribilkiarekin, azkarrak eta merkeak!’ artikuluan eskaintzen ditugun ideia bikainak eta eraginkorrak.\n“Soka oso luze batean korapilatutako pilota batek felido gehienak erakarriko ditu, baita lotsatienak ere!”, azaldu du Felina Medikuntza Taldeak, lankide ilunen osasuna zaintzen espezializatua denak.\ngatos-eu jugar-eu koronabirus\nZenbat denbora behar da katuarekin jolasteko?\nKatu batekin bost pausotan jolasteko eskuliburua


Etiketak: 800 1200 antzerkia haurrak dantza\nTALDEAREN IZENA: IRRIEN LAGUNAK\nEMANALDIAREN IZENBURUA: ELKARTASUN JANTOKIA\nEMANALDI MOTA: ANTZERKIA ETA DANTZA\nLargabista eta Tiritatxo janaria prestatzen ari dira, ondoren Martinberrek elkartasun jantokira eraman dezan. Tarteka, norbaitek jakiren bat lapurtzen die. Hasieran, Irrien Lagunak ez dira konturatzen, baina bat-batean Martinbertsok, tranpa txiki baten bidez, lapurra harrapatuko du. Nor ote da? Herriko emakume bat da. Bere lana eta etxea galdu eta kalean bizi da. Lotsatu egiten da duen egoeraz eta jendea enteratu gabe behar duen janaria lapurtu egiten du. Inoiz ez dute harrapatu. Gaur arte. Martinberrek berarekin Elkartasun etxera joateko proposamena egingo dio. Joango al da?\nEszenatoki estalia (posible bada)\n- Argi indar gunea; Argi toma: 220v\n- Entxufeak eszenatokiaren atzean jarriko dira behar bezala babesturik.\n- Instalazioa ezagutzen duen arduraduna muntaiaren hasieran bertan egongo da.\nEszenatokia furgonetatik urrun dagoenean, deskarga eta karga egiteko laguntzaileak beharrezkoak dira!\nSarbidea libre izatea eta furgoneta bat sartzeko\nMuntaketa 1 ordu ta erdi, desmuntatzea ordubete\n1.300€- % 15eko deskontua= 1.105€ + %10eko BEZa


Aulki Mugikorreko Gipuzkoako Txapelketa lehiatu zen larunbatean Orion | EHK\nPasa den larunbatean, maiatzak 1, arratsaldeko 18:00tan hasita (aurretik aulki mugikorreko jardunaldia jokatu zen) lehiatu zen orioko herrian bertan, errioan, zortziko absolutuko Aulki Mugikorreko Gipuzkoako Txapelketa.\nBost ontzi lehiatu ziren gizonezkoetan Gipuzkoako banderaren bila: Ur-kirolak A eta B, Arraun Lagunak-Donostia, Hondarribia eta Orio. Lehenengo aldiz, emakumezkoen lehia ere egon zen aurten, hiru ontzi uretaratu zirelarik: Arraun Lagunak Donostia, Hondarribia eta Santiagotarrak-Irun taldeak, hain zuzen.\nEsan bezala, bost ontzi aritu ziren gizonezkoetan urrezko dominen bila eta garaipena oriotarrentzat izan zen beste behin zortziko absolutuan. 1994tik 27 aldiz jokatu da txapelketa hori, eta Orioko gizonezkoek 17 alditan lortu dute garaipena. Oriotarrek eskuratu zuten urrea, baina gain-gainean izan zuten Hondarribia, aurrenak 04:45;38 denbora egin baitzuen, eta bigarrenak 04:45;92. Brontzea Ur-kirolak A taldearentzat izan zen (05: 01,02), 15, 64 segundora eta laugarren Arraun Lagunak-Donostia izan zen (05:05,65), 20,27 segundora. Azkenik, bosgarren postuan helmugaratu zen Ur Kirolak B ontzia, 05:29,57ko denbora eginda, irabazlearengandik 44,19 segundora.\nEmakumeetan berriz, aurreneko aldiz lehiatu zuten aullki mugikorreko Gipuzkoako Txapelketa eta azkenean Santiagotarrak Irun aise gailendu zen, hamar segundoko aldea aterata Hondarribiari; 05:32;96 egin zuten aurrenekoek, eta 05:43;20, bigarrenek. Donostia sailkatu zen hirugarren (05:47,14).\nUr-kirolak A 05:01,02\nArraun Lagunak-Donostia 05:05,65\nUr Kirolak B 05:29,57\nSantiagotarrak Irun 05:32;96\nArraun Lagunak Donostia 05:47,14


Unai Rementeriak harrera egin die 2017ko Ibilaldiaren antolatzaileei. Deia, Noticias de Bizkaia\nIgandean, Mungian, “Egunero alkarregaz” lelopean\nLarramendi ikastolak lau eremuko ibilbidea antolatu dute, adin guztietako bisitarientzako jarduerak eskainiko dituena\nD.D. - 2017(e)ko maiatzaren 26a, ostirala - 11:01etan eguneratua\nUnai Rementeriak harrera egin die 2017ko Ibilaldiaren antolatzaileei. (BFA)\nBizkaiko ikastolen aldeko jaiaren 39. edizioa igande honetan izango da, maiatzaren 28an, Mungian, “Egunero alkarregaz” lelopean. Larramendi ikastolak lau eremuko ibilbidea antolatu dute, adin guztietako bisitarientzako jarduerak eskainiko dituena.\nBILBAO. Gaur goizean, Unai Rementeria Bizkaiko Ahaldun Nagusiak, Lorea Bilbao Euskara eta Kulturako foru diputatuarekin batera, harrera egin die Ibilaldia 2017ko arduradunei, besteak beste, Mungiako Larramendi ikastolako ordezkariei;izan ere, haiek dira igandean ospatuko den Ibilaldiaren 39. edizioaren antolatzaileak. Bisitaldian zehar, Bizkaiko ikastolen aurtengo jaiaren arduradunek gonbidapena egin diote Rementeriari, maiatzaren 28an ospakizunarekin bat egin dezan eta Ahaldun Nagusiak baietza eman die.\n"Egunero alkarregaz" lelopean, Mungiak Durangoren testigua hartuko du;iaz, milaka pertsona bildu ziren hiriburuan, euskal kulturaren eta euskararen alde.\nAurten ere, Bizkaiko Foru Aldundia Bizkaiko ikastolen jaian izango da, Lurraldean euskara bultzatzeko eta bizitzako arlo guztietan normalizatu eta erabiltzeko hartua duen konpromisoa erakusteko.


Subiranotasun gatazkak Europan: Konponbiderako oinarriak - Eusko Ikaskuntza\nSubiranotasun gatazkak Europan: Konponbiderako oinarriak\nSubiranotasunaren inguruko lurralde-gatazkak demokratikoki kudeatzeko praktika onen koderako oinarriak aurkeztuko dituzte jardunaldi honetan, Europako proiektuaren balio eta printzipioei men eginez.\nLankidetza akademiko, instituzional eta sozio-politiko zabalaren eskutik, Eusko Ikaskuntzak eta Institut d’Estudis Catalans-ek subiranotasunaren inguruko lurralde-gatazkak demokratikoki kudeatzeko praktika onen koderako oinarriak aurkeztuko dituzte jardunaldi honetan, Europako proiektuaren balio eta printzipioei men eginez.\nEstatuen barneko subiranotasun-gatazkak konpontzeko tresna gisa, oinarri hauek lankidetza-prozesu zabal eta sakonaren emaitza dira. Izan ere, nazioartean ezagunak diren 60 aditu baino gehiagok parte hartu dute lan honetan. Hemendik aurrera, proposamena eragile sozio-politiko anitz bildu duen lankidetza esparruan landuko da, eta berau gauza dadin nazioarteko, Europako eta Estatuko erakundeei eskainiko zaie.\nSubiranotasun kontzeptu berriak sortzen ari diren honetan, uste dugu lan honek Europako proiektua indartzen lagun dezakeela. Alde batetik, bere sorrera-balioak sendotu ditzakeelako eta bestetik, ikuspegi pragmatikotik, haren egonkortasunari eta herritarren eta erakundeen arteko loturak sendotuko dituen gobernantza-sistemari lagun diezaiokelako.\nPraktika onen koderako oinarriak bizi dugun testuinguruan kokatu eta ulertzeko, berauek prestatzen lagundu duten adituetako batzuekin hitz egiteko aukera izango dugu Jardunaldi honetan. Aldi berean, ekimenaren lankidetza sendotze aldera, Estaturik gabeko herrien ikuspegiak ekarriko ditugu mahai ingurura, eztabaida sozio-politikoari irekiera emanez.\nCOVID-19ak sortutako testuinguruak jardunaldi mistoa antolatzera garamatza. Egungo egoerari aurre egiteko ezarritako neurriei erantzukizunez erantzuteko, 11 eta 12an parte hartzeko bidea online izango da. 13an berriz, aurrez-aurre eta online bidez parte hartzeko aukera izango da. Konektatzera eta 13an Azkuna Zentrora bertaratzera gonbidatzen zaituztegu.\nSalbuespenezko inguruabar honek ekarritako zailtasun guztien gainetik, jardunaldietan zehar aukera izango dugu nazioarteko lankidetza zabal honek ekarri duen emaitza oparoa ezagutzeko. Konektatu eta parte hartu!\nEztabaida ardatz hauen inguruan antolatuko da Jardunaldietako egitaraua:\nI. Zer da subiranotasunaren lurralde-gatazka bat? Praktika onen kodearen xedea eta helburua\nHelburua: Atal honetan, subiranotasunaren inguruko lurralde-gatazken ezaugarriak eta baldintzak zehaztuko dira, baita gatazka horiek demokratikoki ebazteko esparru orokorra ere.\nEuropa eraikitzeko prozesuaren ekarpen nagusietako bat estatu subiranoen arteko lurralde-eztabaidak gutxitzea izan da. Hala ere, Europako esparru komun bat sortzeak oraindik ez die konponbiderik eman subiranotasunaren inguruko estatuen barneko lurralde-gatazkei. Estatuz azpiko komunitatetan Estatuan nagusi den gehiengoarekin bat ez datorren borondate kolektibo garrantzitsua dagoenean, eta bere estatus politikoa askatasunez eta demokratikoki erabakitzeko eskubidea erabiltzea aldarrikatzen duenean –estatu subiranoetan eratzeko aukera barne–, pizten dira halako gatazkak. Horrelako gatazkak konpontzeko Europako praktika onen kode batek, lehenik eta behin, inplikatutako aldeen eta haien nahien legitimitatearen karakterizazio egokia ahalbidetu behar luke. batetik, Estatua, eta, bere lurralde-formarekin eta subiranotasuna ulertzeko moduarekin zerikusia duten eztabaidak aztertu beharko lirateke: estatu bateratu, federal eta/edo plurinazionalen aukerak deskribatuz; eta, bestetik, beraien lurralde-subiranotasuna aldarrikatzen duen subjektua ere aztertu beharko litzateke: herriak edo nazioak. Bigarrenik, kode horrek zenbait printzipio orokor ezarri beharko lituzke, gatazka horien kudeaketa bidezkoa eta demokratikoa ahalbidetzeko: printzipio demokratikoa, gutxiengoen eta oinarrizko eskubideen errespetua, zuzenbidezko estatua eta segurtasun juridikoa, besteak beste.\nAtal honetan ez da xehetasunez aztertu nahi horrelako kode batek ekar ditzakeen argitasun baldintza zehatzak, baizik eta konponbiderako esparrua, balioak, printzipioak eta definizio orokorrak.\nII. Zergatik hartu behar du parte Europak? Jardunbide egokien kodearen interesa, arrazoiak eta pragmatika.\nHelburua: Subiranotasunaren inguruko lurralde-gatazkak demokratikoki kudeatzeko kode bat prestatzeko eta proposatzeko Europako erakundeek, zentzu zabalean, hartu beharko luketen arduraz hausnartzea izango da atal honen helburua.\nKasu horietan estatuek erantzun konstituzional askotarikoa ematen dutenez, Europako eremu demokratikoak berak gomendatuko luke esparru partekatua edo jardunbide egokien kodea sortzea, egungo eta etorkizuneko gatazketan oinarrizko prozedura-estandarrak ezartzeko. Gatazka horietan, maila anitzeko prozedura-koherentzia bilatuko litzateke, eta, beraz, atal honetan garrantzitsua da estatuko eta Europako ordendu juridikoen arteko artikulazioari erantzutea. Gatazkan dauden aldeentzat barne-pizgarriak argiak dira –egonkortasun soziala, politikoa eta ekonomikoa–, eta kanpo-pizgarriak, Europa mailan, zerikusia izango lukete Europako sakontze demokratikoarekin, etorkizuneko ereduaren inguruko eztabaida irekitzearekin eta Europako proiektua indartzearekin. Era berean, Europako esku-hartzearen egokitasuna eta balizko justifikazioaren baldintzak zehaztu ondoren, egungo edo etorkizuneko legezko aukerak, esku hartzeko esparru instituzionala eta Europako protokolo bateratua ezartzeak ekar ditzakeen ondorioak aztertu beharko lirateke.\nIII. Nola parte hartu behar luke? Praktika onen kodearen edukia.\nHelburua: Atal honetan, estatuen barruan subiranotasun gatazkak demokratikoki kudeatzeko praktika egokien kode baten edukia proposatu beharko litzateke.\nLehenik eta behin, lehen eztabaida-mahaian jasotako gogoeten harira gatazka horien konponbide demokratikoaren oinarri den esparru juridiko eta politologiko orokorraren inguruan irekitako eztabaidetan sakondu beharko da, hala nola Autodeterminazio-eskubidea, erabakitzeko eskubidea eta/edo sezesiorako eskubidea. Ondoren, gatazka horien konponbide justu eta demokratikoa ekar dezaketen baldintza formal eta material zehatzei buruz hausnartu beharko litzateke. Hau da, “argitasun-baldintzak” deitu izan dena, besteak beste: subjektu erabakitzaileen eta erabaki-esparruen definizioa, deliberazio-, kontsulta- eta berrespen-prozesuen konbinazioa, parte hartzeko quoruma eta eska daitezkeen gehiengoak, planteatu beharreko galderaren baldintzak, erabakiaren itzulgarritasuna eta prozesuen errepikakortasuna, gerora aldeen arteko aurretiazko eta a posteriori bermeak, etab. Azkenik, Europan esku hartzeko zenbait eredu proposatzeko aukera ere azter liteke, kasuan kasuko lurralde-gatazkaren ezaugarrien arabera: kasu bakoitzean eskumena izango duen Europako erakundea zehaztea, laguntza, bitartekotza edo ebazpenerako tresna posibleak, lurralde-estatus berezien definizio hipotetikoa edo Europar Batasunaren balizko barne-zabalkuntzaren baldintzak, etab.\nAldibereko itzulpen zerbitzua eskainiko da. Jardunaldiak ingelesez, euskaraz eta gazteleraz jarraitzeko aukera egongo da.\n2020.11.11 - ARRATSALDEKO SAIOA\nJoandomènec ROS i ARAGONÈS. Institut d’Estudis Catalans (es, cat)\nEgitasmoaren eta jardunaldiaren aurkezpena\nIrekiera hitzaldiaren aurkezpena\nClaiming Sovereignty. States, nations and Self-Determination in the European Context (es)\nModeratzailea: Xabier MACIAS. Galiza, President of Coppieters Foundation\n(Mahai-ingurua, Coppieters Fundazioarekin batera antolatua. Konferentzia hau Europako Parlamentuak finantzatu du. Europako Parlamentua ez da hizlariek ekitaldian adierazitako iritzien erantzule).\n2020.11.12 - Egun osoko saioa\nIrekiera. Saioaren aurkezpena\nI. Zergatik hartu behar du parte Europak? Jardunbide egokien kodearen interesa, arrazoiak eta pragmatika\nEztabaida testuinguruan kokatzen. Hizlarien aurkezpena\nEztabaida eta galderak (en)\nModeratzailea: Ander ERRASTI. Institut d’Estudis de l’Autogovern\nII. Nola parte hartu behar luke? Praktika onen kodearen edukia\nSusanna MANCINI. Università di Bologna (en)\nEztabaida eta galderak (en\nIII. Zer da subiranotasunaren lurralde-gatazka bat? Praktika onen kodearen xedea eta helburua\nModeratzailea: Eduardo RUIZ VIEYTEZ. Universidad de Deusto-Deustoko Unibertsitatea\n2020.11.13 - Goizeko saioa\nSubiranotasunaren lurralde-gatazkak ebazteko praktika onen kodea garatzeko oinarriak (eu, cat) (en, es)\nTestuinguruan kokatzen: proiektua eta egitasmoaren motibazioa\nNazioarteko hizlarien parte-hartzea\nSubiranotasunaren lurralde-gatazkak ebazteko praktika onen kodea garatzeko oinarrien edukiaren aurkezpena\nBatzorde zientifikoa eta aditu laguntzaileak\nKodearen erredakzio taldea\nSubiranotasun lurralde-gatazkak konpontzeko praktika onen kodea garatzeko oinarriak dokumentua\nIrekiera; Michael KEATING. University of Aberdeen: Claiming Sovereignty. States, nations and Self-Determination in the European Context Mahai-ingurua: The push for self-determination in Europe and the limits of the current framework of international conflict resolution\nEGUN OSOKO SAIOA\nZergatik hartu behar du parte Europak? Jardunbide egokien kodearen interesa, arrazoiak eta pragmatika\nNikos SKOUTARIS. University of East Anglia Eztabaida eta galderak. Moderatzailea: Ander ERRASTI. Institut d’Estudis de l’Autogovern\nNola parte hartu behar luke? Praktika onen kodearen edukia\nMatt QVORTRUP. Coventry University Eztabaida eta galderak. Moderatzailea: Jaume LÓPEZ. Universitat Pompeu Fabra\nZer da subiranotasunaren lurralde-gatazka bat? Praktika onen kodearen xedea eta helburua\nJorge CAGIAO. Université de Tours Donatella DELLA PORTA. Scuola Normale Superiore Eztabaida eta galderak. Moderatzailea: Eduardo RUIZ VIEYTEZ. Universidad de Deusto-Deustoko\nAurkezpena: Subiranotasunaren lurralde-gatazkak ebazteko praktika onen kodea garatzeko oinarriak


Aurten 346 salaketa gutxiago aurkeztu dira zabarkeria medikoagatik | Consumer\nAurten 346 salaketa gutxiago aurkeztu dira zabarkeria medikoagatik\nPazientearen Defendatzaileak uste du jaitsiera horrek ez dakarrela gaixoen arreta hobetzea.\narabera: Asteartea, 2008ko abenduaren 30a\n2008an, sistema pribatu eta publikoan ustez zabarkeria medikoak eragindako 12.276 salaketa aurkeztu dira Espainian, aurreko urtean baino 346 gutxiago, Pazientearen Defendatzaileak emandako datuen arabera. Hala ere, ia %3ko jaitsiera horrek “ez dakar pazienteei eskainitako arreta hobetzea” esan du elkarte horrek.\nHala, Carmen Flores Pazientearen Defendatzailearen lehendakariak deitoratu egin zuen “osasun publiko kaskarraren narriadura sistematikoa”. Haren iritziz, itxaron-zerrendak dira arazorik larriena, eta, larrialdietako, traumatologiako, ginekologiako eta obstetriziako zerbitzuekin batera, salaketa gehien biltzen dituzte. Medikuntza pribatuan nabarmen areagotzen dira kirurgia plastikoko eta konpontzaileko salaketak, nahiz eta eskaera gehien sortzen dituztenak traumatologia, ginekologia eta larrialdiak izan, adierazi du Pazientearen Defendatzaileak.\nMadril, Andaluzia, Katalunia eta Valentzia elkarteak izapidetutako salaketen erdiak baino gehiago dira. Madril, 4.111 kasurekin, da zerrendaren buru.’ Atzetik datoz Andaluzia (1.538), Katalunia (1.105), Valentzia (998), Galizia (670), Gaztela eta Leon (661), Euskal Autonomia Erkidegoa (576), Gaztela-Mantxa (562), Aragoi (433), Murtzia (351), Extremadura (279), Kanariak (264),\nElkartearen memoriak 508 kasu jasotzen ditu. Kasu horietan, zabarkeria medikoaren ondorioz hil zen gaixoa, 2007an baino bederatzi gutxiago.\nFloresek ziurtatu zuen “kolapsoa” arau komuna dela larrialdiko zerbitzu askotan, eta horrek, soldata-ezberdintasunekin batera, “presio jasanezinaren pean” lan egiten laguntzen du, medikuntzako profesionalek Portugal eta Erresuma Batua bezalako herrialdeetara “ihes egin” dezaten.\nHobetzeko lehen urrats gisa, Pazientearen Defendatzaileak osasun-txartel bakarra ezartzea eskatzen du, profesional publikoen soldatak parekatzea, kupo bakoitzeko 1.000 paziente murriztea (gaur egun 2.000 baino gehiago dira kasuren batean) eta kontsulta bakoitzeko gutxienez 10 minutu ezartzea.\nDefendatzailea negligencias médicas-eu paciente-eu presentado-eu salaketak


Zuntz optikoa: jadanik bizitegien % 64 horni litezke - Hendaye\nZuntz optikoa: jadanik bizitegien % 64 horni litezke\nArgitaratze eguna\t18 uztaila 2019\nUztailaren 18ko ostegun honetan azken armairu optikoa kokatu dute Hendaian, guztira 40 direlarik.\nAzken hornidura hori kokaturik, beste 700 bizitegi gehiagok eskura ditzakete emari eta erabilera berritzaileak. Orotara, 9800 hendaiar etxe, enpresa eta saltegi dira internet zuntza bidez jaso dezaketenak.\nAitzina ongi doan pixkanakako hedapena\nEric ARDUIN, Hego Akitania Eskualdeko Orangeren ordezkaria, Eric BOZ, Landetako eta Pirinio Atlantikoetako Tokiko Kolektibitateekiko Harremanetarako zuzendaria, Kotte ECENARRO, Hendaiako auzapeza eta Chantal KEHRIG, lehen auzapezordea pozten dira beren herrian zuntz optikoaren hedapena aitzinatzen ari denaz. Etxeek nola enpresek emari hobeak dituzkete eta horrek erabilera anitz irekitzen die. Hedapenak bere bidean darrai, 2020aren hondarrerako etxe guztietara heltzeko helburuarekin.\nEric ARDUIN Orangeren ordezkariarentzat «Lanetan diraugu herriko etxe guztiak zuntzera lotzeko asmoz eta Orangek beteko ditu, epeei dagokienean Estatuarekin hartu dituen engaiamenduak. Bozkario bide zait herriko etxearekin dugun elkarlan eredugarria, traba teknikoak topatzen ditugun lekuetan bereziki laguntzen baitigu aitzin egiten».\nKotte ECENARRO honela mintzatu da bozkarioz «herri ia osoak du, jadanik 2019an, emari oso handira lotzeko aukera eta herri osoak ahalko du berdin egin 2020aren hondarrerako. Aitzinatze bat zaigu hori hendaiar orori, gure saltegiei eta gure enpresei».\nErabilera anitzetarako balia ezazue\n% 100eko zuntzak aukera ematen digu etxeko pantaila orotan aldi berean erabilera guztiak baliatzeko. Datuak, amusagailuak eta sentsazioak partekatzeko dimentsio berria irekitzen digu teknologia horrek eta % 100ean prest da etorkizunerako eta erabilera berrietarako, hala nola streaming bideoa, bereizmen ultrahandiko edukiak, hodeian metatzea, bereizmen handiko soinua, 360°ko kamera…\nEnpresentzat, berriz, FttH partekatu zuntz teknologia internetera lotzeko edota agentzia edo saltegi moldeko gune txikien sare pribatura lotzeko egokia da.\nnola jakin ea zure bizitegia loturik ote den\nHedapenaren etapei jarraitzeko, orangek, bere reseaux.orange.fr (leiho berria) webgunean ordenagailurako, tauletarako edota telefono adimentsurako bateragarri den estaltze mapa bat eman du, non zuntzaren hedapena ikus litekeen.\nAkitania Berrian, Orange zuntz optikoa 120 herritan hedatzen ari da eta jadanik 928 000 bizitegi baino gehiago dira eskualdean zuntzera loturik, haietan 142 000 Pirinio Atlantikoetan. Orange hedatzaile izateaz gain, loturen hornitzaile ere da. Halarik ere, kokatzen dituen sareak partekatuak dira eta lotura hornitzaile ororentzat zabalik dira.\nnola ukan dezaket zuntza etxean?\nZuntz optikoa bizitegi batean jartzeko hiru etapa bete behar dira: linea emari oso handiko internetera lot ote daitekeen ziurtatzea, operadore baten eskaintza onartzea, eta azkenik, hitzordu bat hartzea teknikari prestatuekin, egin beharreko lanak egin diezazkizuten zure etxean bertan. Gehiago jakiteko (leiho berria)\nAurreko artikulua : Hondartzetako sokorri emaile gazteen talde entrenamendua


Hitzen uberan | Imanol Ubeda eta Luigi Anselmi\nSarreraAingura hegodunakImanol Ubeda eta Luigi Anselmi\nImanol Ubeda eta Luigi Anselmi Asteartea, 2011-10-11 | Egilea(k): Imanol Ubeda\nXX. mendeko poesia kaierak bilduma argitaratu zuen Susa argitaletxeak duela urte batzuk. 40 bat izan ziren Koldo Izagirrek hautatu zituen poetak eta aukeratuen artean zen Luigi Anselmi idazlea. Zoo ilogikoa (Pamiela, 1985) liburuan argitaratu zuen poema hau, esate baterako, Kaierak-en ere aurkituko duzue. Imanol Ubedak doinua ipini dio eta hitzen ubera honetara ekarri nahi izan du.\nGauaren olatuakGauaren olatuaklehertzen diren tokianaurkituko nauzue. Eskuez urarialferrikan eutsiz. Begiez aparralore iraunkorbihurrarazi nahiz. Hor aurkituko nauzue. Gauaren ertzean.Izarrak hiltzeradoazen hondartzan.Ilargiahondoratzen denitsaso odoleztatuan. Amets hautsizeta edalontzi hutsezinguraturikaurkituko nauzue.


referentziak: Jakin nahi nuke ea zer ahal luke argudiatu informativoki norbaitek\nPosted by Erramun Gerrikagoitia at 19:13\n- Foru Aldundirako akordioak zehaztu gabe eratuko dira gaur Arabako Biltzar Nagusiak (argitaratua)\n- Arabako Biltzar Nagusiak gaur eratuko dira zehaztu gabe Foru Aldundirako akordioak (Erramunena)\nIruditzen zait argitaratutakoa dela hoberena. Hain zuzen ere, hori da berriari ematen zaion ikuspuntua: ez gaur eratuko direla, baizik eta Aldundirako akordiorik gabe eratuko direla. Hori zure bertsioan galdu egiten dela uste dut, Erramun. Egia da, bai, geroxeago jakiten dugula 'Araba' dela hizpide, baina arazo hori, izatekotan, honela konponduko nuke nik (nahiz kazetaritzako estiloan, oro har, ez duten oso maite puntuazio zeinuak jartzea tituluetan):\n- Araban, Foru Aldundirako akordiorik gabe eratuko dira gaur Biltzar Nagusiak\nBeste tituluan, lehengo batean esandako gauza bera esango nuke berriz: ez naiz baitezpada "Halakok esan du zera" hastearen aldeko. Egokiago ikusten dut honela, argitaratutakoa pittin bat ukituta:\n- Egoera "desblokeatzeko" nazioarteko eragileak oso lagungarri(ak) direla esan du Joseba Alvarezek.\nZuk Patxi Petrirena diozu ze esaterakoan\nulertzen dela gaur eratuko dira eta ez beste inoiz ezpada gaur eta notizia dela aitzitik eratzen dela akordio gabe Junta Generalak hon Araba. Hori zeuk diozu Patxi baina nik ezetz uste dut eta ere uste daroat zeren nik ulertzen dut nola euskaldunik gehienak -edo bestela egin sondeo soziologikoa- hori bera zein zuk diozu ezen osatu dira Junta Generalak gabe akordiorik Araban.\nGorabeherea ez da zer zuk uste duzun edo uste daroazun edo nik baizik normalean soziologikoki zelan ulertzen da. Ez dago baizik galdetzea euskaldunari, baina normalean ez gara lar okupatzen haren eretxiaz, normalean futitzen gara hartaz eta egin daroagu bakoitzak uste duguna. (Halakoak gero salmenta nivel apalak hon euskarazko produktuak, Berria, ..., non nivel irakurleena da oraino apalagoa ezi salmentena. Realitate evidente hori ez da ikusi nahi izaten, Patxi).\nGainera korrituko bagendu hori gaur hori lekuz zer pasatzen litzateke orduan? Edo omitituko bagendu hori informatione ez hain importante hori? Esaterako holan?\nArabako Biltzar Nagusiak eratuko dira gaur zehaztu gabe Foru Aldundirako akordioak\nArabako Biltzar Nagusiak eratuko dira zehaztu gabe Foru Aldundirako akordioak\nBigarren possibilitate hontan non ez dago gaur zer ulertzen luke hor irakurleak, Patxi?\nZuk ongi diozun lez, eta ni osoki nago konforme zurekin nola ere edozein, hemen informatione importantea eta gehiago relevantea da eratzen direla Arabako Junta Generalak gabe zehaztu edo konkretatu akordiorik. Baina hori arras ongi ulertzen da "nik" emaniko mezuan ze aurretiaz ba daki irakurleak\nArabako Biltzar Nagusiak gaur eratuko dira ...\nlehenengo irakurtzen du ari gara buruz Arabako Junta Generalak eta (gaur) eratuko direla.\nGero segitzen duenean irakurtzen ulertuko du\nArabako Biltzar Nagusiak gaur eratuko dira zehaztu gabe ...\neta "hemen dagoela jada" ba daki eratuko direla zehaztu gabe zeozer eta hori zeozer irakurriko du geroago baina jakinik falta dela zeozer hori egonik irakurlea fokalizatua hartu ahal izateko informationea modu ulergarrian, preparaturik edo avisaturik hortako. Halan:\nArras argi dagoelarik mezua, sarturik edo sartu gabe gaur adverbio temporala.\nZuk, Patxi, zein beste modura interpretatzen duzu informatione emoia edo sekuentzia interpretativoa?\n5:49 PM, June 21, 2007\nDiozu, Erramun, ez dudala nahasi behar nire ustea eta errealitate soziologiko edo soziolinguistikoa. Ados. Gauza bera da, ordea, zuretzat ere. Baina gatazka ez dago kontu horretan; azken batean, ez zu eta ez ni mintzo gara gure ustea ororen gain ezarriz, baizik eta, hain zuzen ere, jendearen solasean atzematen ditugun joeretan oinarriturik.\nUste duzu, Erramun, entzuleak edo irakurleak berdin-berdin hartzen dituela esaldi hauek:\na) Zuzendariak erabaki du, inori kasurik egin gabe.\nb) Erabaki du zuzendariak, inori kasurik egin gabe.\nc) Inori kasurik egin gabe erabaki du zuzendariak.\nNik ikasi nuen euskaran, ez da gauza bera esaten hiruretan. Ez dut lege baten bortxaz ikasi bereizkuntza horiek egiten. Aitzitik, lege baten formulazioak (edo, hobeto esanda, nozio baten formulazioak) berretsi egin dit lehendik nire baitan bizi zen zerbait. Formulazio hori ezin da guztiz zurrun hartu, jakina; malgutasun pixka batez hartu behar da, eta beste zenbait faktore ere kontuan hartu behar dira, hala nola intonazioa (ahozkoan), testu mota eta abar.\nEz al dute haurrek ere hori ikasten, inguruneak pittin bat laguntzen dienean bederen, berez? Ez ote du aulkia kendu dioten eta hura berreskuratu nahi duen ume batek "Ni nengoen hemen" esaten, edo "Hemen ni nengoen", esan beharrean "Ni hemen nengoen"? Ez ote dugu guk sen hori indartu eta bultzatu behar? Zuri ari natzaizu, Erramun, galdez, eta zinez.\nGaldez ari zara Patxi baina orai hemen nago Locarno-n, Suitzan bidean Greziarantz. Sartu bait naiz orai emeilean' irakurri dut zurea orai bi egunekoa.\nErantungo dizut zerbait hel neitenean Greziara baina hara ez naiz helduko harik osteguna. Erantzungo dut zeozer zuk galdetutakoari baina zeuk ere egizu noiz nik galdetzen dudan zeozer konkretu emanik zeure eretxia.\nAgur eta besarkada bat urrundik, Ticino kantoi suitzotik.\nLocarno, domekea, Done Joane 24 ekaina 2007.\nHeldu nintzela -Patxi- atzo Greziara, Patra hirira non egongo naiz harik agorrilaren azkenak, ahaleginduko naiz zeozer erantzuten zuk esan edo galdetutakoari. Zeren amaitzen duzu bortitz hontara paragraphoa:\nBatetik esan ze bat dela nola herritarrak mintzo bait dira buruz zeozer -ongi edo txarto, edo ongisko edo trakesko- eta besterik da nola informatu formatu professionalean -Berria, Gara, Deia, Herria, Argia, tv (televisionea), radioak, ...-, direlarik bi dimensione differente nahiz egon ahal dira elkarren relationean eta referentzian eta kontaktuan, eta ere interrelationean. Baina dira bi dimensione different. Hori batetik.\nZu, Patxi, ez zara sartzen ari dimensione hortan zeinean ari bait gara -informatzea formatu professionalean- duzularik ihes egiten (?!) eta sartzen zarela beste dimensionean "joanki eskapi tangenzialetik", zeinaz ez gara ari solasean ezen buruz herritarren mintzo arrunta. Ari gara hemen dimensione hortaz zeinaz nola informatu irakurlea prensan, hain zuzen harturik exemplu realak prensatik, Berria egunkaritik.\nKommentaturik ote da edo ez hobea textu bata edo bestea baina informativoki, eta errepikatuko dut zure hitzak reesanik zuri ari natzaizu, Patxi, galdez, eta zinez, baina informativoki:\nedo beste hau (edo beste edozein alternativa possible)\n- Arabako Biltzar Nagusiak gaur eratuko dira zehaztu gabe Foru Aldundirako akordioak\nAurreko kommentarioan, Patxi, "bota" nuen nik nire argudioa edo razonamendua zein ez dakit irakurri duzun zeren ez duzu deus argudiatzen edo kontraargudiatzen nik nioen hartaz baizik "eskapatzen" zara zeure exemplu hortara -haurrak galdu duen aulkiarena-. Zer diozu, Patxi, buruz nik arguiatutakoa, razonatu nuena?\nEsaterako zer noiz omititzen da gaur hori?:\nZeren erraiten zenduen beste hontan -non dago gaur hori- ulertzen zela ezen gaur zela mezuaren zentroa eta indarra' zuelarik desindartzen mezuaren informatione prinzipala zein da -dudarik gabe- ze egiten da hori gabe akordiorik.\nBada, Patxi edo edozein, affaira da azken finean zein da informativoki affektivoago artean bi textu informativo hauek:\nHortaz da zeinaz ari gara, Patxi. Argudia edo razona zazu edo kontraargudia edo kontrarazona zazu buruz ari garena.\nZuri ari natzaizu, Patxi Petrirena edo beste edozein, galdez, eta zinez.\nJorra zagun eta ondorioz lora bedi dialogoa zeinak ekarriko duen fruitu on guziontzat guzion artean zeren horrek du importantzia eta aitzitik ez hainbeste zeinek dioen zer.\nEz adiorik, izanik ere urrun Atlantiko bazter eta mendi Pyreneo maite hortarik.\n12:55 PM, June 29, 2007\nEsan nahi dudana da (ez ote da ulertzen?) "Foru Aldundirako akordiorik gabe" eratu izana azpimarratzen duela titulu horrek, eta ez dagoela hori egiteko beste modurik, hala nola gertatzen baita haurrak "NI nengoen hemen" edo "Hemen NI nengoen" esaten duenean. Zer diferentzia dago?\nIkus, nahi izanez gero, "Botoen %6rekin hartu du PPko Regina Otalorak Lizartzako alkatetza" izenburua, Balbula blogean.\n"Joanki eskapi tangenzialetik"? Ez dakit, bada... Uste dut aski zuzenean ari naizela, nahiz zure iritziz zuzen ari ez.\nNahi dut erantzun eta kommentatu orai lehenbizian izanik ere labur, zeren hemen Grezian nagoela, ez zait erraz eta eroso egiten egotea ordenadorean trankil nola noiz nago etxean hor Nafarroan. Nola importanzia handia du lortzeko dialogoa hak garbi geratzeak susmo txar inexistenteak dut nahi argitu eta kommentatu ondoko paragraphoa hon Patxi Petrirena:\nHemen, Patxi, ez dut aditzera eman nahi ezen ez zara ari agertzen zuzen zure eretxia edo ere opinionea baizik da esan nahi dudana -beti nire ustez, baina hola da hori- ze joaten zara tangenzialetik buruz darabilgun gaia. Hau da, agerturik zeure eretxia eta ere opinionea (ez bait dira synonymo bi hitz eta konzeptu horiek: eretxia -edo iritzia- eta opinionea) baina joanki gaitik kanpora, edo "eskapi".\nHori da nahi izan dudana argitu lehenik, baldin argi argitu badut. Ez dut esaten ze ez zara zuzen edo argiki mintzo baizik duzula eroaten gaia beste eremu batera zeinaz ez gara ari.\nAhal badut, eta eginen dut ahalegina hortako, sartuko naiz ahal dudalarik an beste kommentario batzuk.\nBerriz arte, mommentuz.\nasteartea 4 uztaila 2007.\n1:06 PM, July 04, 2007\nItzuli naiz orai arratsean berriz universitatera hon Patra sartzeko inteneten eta erantzuteko zeozer Patxiri, Patxi Patrirena.\nEkar zagun bada delako paragraphoa begien vistara ez gaitean gal sobera an geure kommentario propioak:\n- Foru Aldundirako akordioak zehaztu gabe eratuko dira gaur Arabako Biltzar Nagusiak\nDiozu Patxi, dio Patxik, ze titular horrek azpimarratzen du eta nabarmentzen eratu izana akordiorik gabe eta oraino ere gehitzen du ze "eta ez dagoela hori egiteko beste modurik". Asko da esatea hori ze ez dago hori -azpimarratze eta nabarmentze- egiteko beste modurik!\nNi ez nator bat kin Patxi esatean ze da modu bakarra hori azpimarratzeko, nabarmentzeko, resaltatzeko eta emphatizatzeko ze eraduko dira batzarrok -Arabako Junta Generalak- gabe zehaztu akordiorik.\nUste daroat ze aski ongi -eta nire ustez ere hobeto- ulertzen du hori irakurleak jada aipaturiko hontan:\n- Arabako Biltzar Nagusiak (-sarturik edo ez, gaur-) eratuko dira zehaztu gabe Foru Aldundirako akordioak\nHor textu hortan euskaldun guziek, guzi-guziek, ulertzen dutena da, Patxi, ze eratuko dira Arabako Biltzar Nagusiak zehaztu gabe Foru Aldundirako akordioak edo eratuko dira Arabako Biltzar Nagusiak zehaztu gabe akordioak Foru Aldundirako.\nNon dago iluntasuna, Patxi, edo gehiago azpimarratu beharra? Ari ote zara Patxi, ezein beharrik gabe explikatu nahirik elurraren zuria eta hotza, alferreko redundanziaz edo aurkitu nahirik gatuari bigarren buztana edo hogeta seigarren hankea? Ala da, Patxi, ezin gainditua traumea hon "legea" hon galdegai sakralizatua edo fetichea? Zer diozu?\nGainera, eta amitzeko momentuz, zer diozu buruz diskusivitate informativoaz, sekuenzializatione informativoaz.\nNi ahalegindu naiz zeozer argudiatzen darabilgunaz, informatione ahalik effektivoenaz.\nZergatik esaten duzu ze hori da modu edo possibilitate bakarra informatzeko redaktatzerakoan:\nEgizu lagunen artean sondeo bat ea zer dioten, Sunbillan edo nonnahi. Eta esaiguzu zer resultatu biltzen duzu. Interesantea litzateke sondeo soziologiko hori ere an bere txikia. Beti litzateke lagungarri kin parte theorikoa razonatzeko. Zain gara zure arrapostuaren.\nSkribitu duzu, Patxi,\nAmaitzen duzula galdera batekin: Zer diferentzia dago?\nBaina zer differentzia zeren artean? Exaktuki zer da kompartzen dena edo duzuna? Ez dut ulertzen, ulertzen ahal galderea, zure galderea, zeri referitzen da exaktuki, Patxi.\nDifferentzia zeren artean?\nEz da gauza bera adierazten bi esaldi hauetan:\n- Ni hemen nago.\n- Ni nago hemen. Hemen ni nago.\nEz da gauza bera adierazten hemen ere:\n- Hori zuk esan duzu. Zuk esan duzu hori.\n- Zuk hori esan duzu.\nEta, berdin-berdin, ez da gauza bera adierazten hemen:\n- Foru Aldundirako akordioak zehaztu gabe eratuko dira (gaur) Arabako Biltzar Nagusiak.\n- Arabako Biltzar Nagusiak eratuko dira (gaur), Foru Aldundirako akordioak zehaztu gabe.\n3:04 PM, July 06, 2007\nEsaten duzu, Patxi, ze ez da gauza bera adierazten bi esaldi hauetan:\nEsan nahi duzu ze ez da adierazten ala esan nahi ote duzu ere ez da ulertzen, zeren uste dut ba dago differentzia ttipi-handi bat hortan, esatean adierazi edo ulertu.\nNi ez naiz lar arduratzen adirezten denaz baizik atzitik naiz arduratzen batez ere irakurlea informatzeaz eta irakurketaren ondorioz irakurleak ulertzen ahal duenaz kin diffikultate gehiago edo gutiago. Ba dirudi zu ari zara gehiago plano theorikoan (eta gainera niretzat aski dudan jartzeko eremuan) eta ni ari naiz edo naizateke geniago plano komprensivoan, informativoan, effektivoan, begira textu informativo baten effektivitateari.\nZentra gaitezen, Patxi, galdetzean ea irakurleak ulertzen du berdin erraz textu bat zein bestea, sartu gabe momentuz ea ulertzen duen differente harturik bi informatione differente. Uste al duzu ze dira textu berdin digeribleak edo ulergarriak? Nik diodana da ezetz eta zuk ere berdin erantzungo dukezu, nire ustez. Bada, textu bat da ulertzen errazago ezi bestea.\nGatozen orai ostera ikustera ea ulertzen dutena da differentea, direnez bi mezu informativo total differente edo aski nahiko differente.\nNik uste ezetz, nahiz-eta zuk uste baietz. Baina zer uste du edo duke irakurle normalak? Galde dezagun berari, gade diezaiogun. Ba dira hortako modu zehatzak nola prospektivo professionalak edo xinpleagoak nola galdetu ingurukoei baina egin gabe tramprea.\nAri gara buruz irakurlea eta buruz irakulearen zuzen informativoak. Eginen duzu guri, blog hontako irakurleoi, mesedea galdetzeko batzuri -ez du zertan izan behar hogetazak- zer ulertzen dute eta ea dirente ulertzen dute, bi textu hauetan?\nIkus zagun zer dio prospektione ttipi horrek, realitate inukagarri horrek. Mintza bedi realiatea. Dezan irakurleak esan zer ulertu daroan.\nEsango dut zerbait gehiago nolabait zehaztea gatik esandakoa orai arte.\nUste dut ze biok, Patxi Petrirenak eta biok, ematen dugu ontzat eta korrektutzat bi delako titular hauek:\nBaina Patxik du hobesten lehenengoa zeren du, bere ustez, ematen informatione differentea ganik bigarrena, izanik hori informationea -hon lehenengokoa- hobea eta dagokiona notiziari. Eta duelarik agertzen bigarrenak, berriro bere ustez, informatione differentea ganik lehenengoa.\nIzanik hori arrazoia -ze du ematen informatione differentea- zerengaitk du refusatzen bigarren aukerea.\nOrai arte esandako hontan ados eta konforme gagozke biok eta ere edozein. Dena izan da orai arteakoa argitzeko eta ere rekapitulatzeko.\nKonforme ezta Patxi?


Filosofia apur bat - - Aikor.eus\nFilosofia apur bat\nJuan Luis Goikoetxea 2017-09-13 10:38\n“Filosofia baino, oilozopia hobe”\nErrukiz beterik begiratuko leuskio pirata begibakarrak mugikorra eskuan dala begiak pantailara josita daroazan neskari, ze begiak ez eze burua be pantailan sartuta doa, inguruko pertsonei nahiz txoriei ez ikusia eginik.\nGazte hori robotikak eta informatikak liluratuta bizi da. Baina ez bera bakarrik, LOMCEko agintariak eurak be ikasgaien familiako ahizta txirotzat hartu dabe filosofia-eta. Era horretara, nekez lortuko da gaurko wifiek inguratutako teknologiaren munduan humanismo klasikoak bizilekua aurkitzea.\nIrakasleek, bestalde, hasarre dihardue filosofia ikasgeletatik baztertzeko joeraren aurrean. Arrazoi osoz, gainera, jakitun diralako filosofiarik barik zein hutsune larria sortzen dan ikasketetan. Irakasleak, filosofiaren talaiatik begiturik, ohartzen dira zelan gai hau izan dan jakintza-arlo guztien topagunea. Enrike Zuazuak dino filosofia eta matematikak, esate baterako, ahiztak dirala, eta logika gaian topatzen dabela alkar.\n“Filosofia baino, oilozopia hobe” errepikatu izan da euskaldunon artean, gai hori oso praktikoa ez dala erakutsiz. Edozelan be, konturatu behar genduke, batetik, botere politikoa bera be ez dala bizi ideia filosofikoetatik kanpo, eta bestetik, gehiegizko informazino sasoi honetan, inoiz baino beharrezkoagoa dala filosofiak eskaintzen dauan pentsakera kritikorako gaitasuna, informazinoak ez dakar, berez, jakituria-eta. Nahiz eta, itxura baten, telefono mugikorretako mezu mordoek asko dakigula pentsatu eragin, filosofia lehen baizen beharrezko da geure egunotan be.\n Enrike Zuazua, Filosofiaren defentsan, 87, 2017.